Musa Aman didakwa atas pertuduhan rasuah petang ini

KUALA LUMPUR: Bekas Ketua Menteri Sabah, Tan Sri Musa Aman dijangka berdepan 35 pertuduhan rasuah di Mahkamah Sesyen di sini, hari ini.

Sumber Suruhanjaya Pencegahan Rasuah Malaysia (SPRM) ketika dihubungi mengesahkannya dan mendedahkan pertuduhan itu membabitkan beberapa kes konsesi pembalakan di Sabah yang dianggarkan bernilai AS$60 juta (RM250.05 juta)

Ahli Dewan Undangan Negeri Sungai Sibuga dipanggil SPRM jam 8.30 pagi tadi dan dijangka didakwa di mahkamah jam 3 petang ini.

Sementara itu, SPRM dalam kenyataan menjelaskan Musa ditahan selepas pihaknya mendapat izin mendakwa daripada Pejabat Peguam Negara, hari ini.

“Penahanan itu dibuat pada jam 10.05 pagi di Ibu Pejabat SPRM, Putrajaya.

“Susulan itu, Musa akan menghadapi beberapa pertuduhan mengikut Akta Pencegahan Rasuah (APR) 1997,” katanya.

Dalam pada itu, SPRM memaklumkan, Musa akan dibawa ke Mahkamah Sesyen jam 2 petang ini untuk pertuduhan berkenaan.

* Bekas Ketua Menteri Sabah ke-14 (27 Mac 2003 – 9 Mei 2018)

* Bekas Pengerusi Badan Perhubungan UMNO Sabah dan Pengerusi BN Sabah

* 20 Mac 1999, dilantik Menteri di Jabatan Ketua Menteri Sabah

* 27 Mac 2001, dilantik Menteri Kewangan Sabah.

* Bekas Ahli Majlis Tertinggi UMNO

* Isteri, Puan Seri Rafidah Tussin


Tekanan Hidup, Empat Sekeluarga Cuba Bunuh Diri Diselamatkan

KOTA KINABALU: Pihak berkuasa menyelamatkan empat sekeluarga yang cuba membunuh diri dengan melepaskan gas memasak di dalam rumah mereka di Flat Sri Indah, Kuala Manggatal, di sini, awal pagi tadi.

Bagaimanapun, insiden berkenaan disedari jiran kira-kira jam 3 pagi selepas terhidu bau gas memasak dari rumah keluarga terbabit sebelum menghubungi polis untuk mendapatkan bantuan segera.

Ketua Polis Daerah Kota Kinabalu, Asisten Komisioner Habibi Majinji, berkata sebaik menerima maklumat, sepasukan polis dikerah ke lokasi kejadian untuk menjalankan siasatan.

Katanya, polis yang hadir ke lokasi kejadian bersama Jabatan Bomba dan Penyelamat Malaysia (JBPM) terpaksa memecah masuk ke rumah berkenaan sebelum menyelamatkan semua mangsa.

“Semua mangsa ditemui dalam keadaan tidak sedarkan diri akibat terhidu gas memasak yang dilepaskan di dalam rumah di tingkat empat bangunan berkenaan.

“Mangsa yang terbabit adalah sepasang suami isteri berusia 60 dan 63 tahun serta dua anak berusia 29 dan 26 tahun,” katanya ketika dihubungi, hari ini.

Habibi berkata, semua mangsa kemudiannya dihantar ke Hospital Queen Elizabeth II (HQE II) untuk mendapatkan rawatan lanjut.

“Bagaimanapun keadaan semua mangsa stabil,” katanya.

Sementara itu, Habibi berkata, siasatan awal mendapati anak lelaki pasangan itu yang berusia 29 tahun dikatakan terbabit dalam beberapa aktiviti penipuan ‘scammer’.

“Selain itu, suspek turut terbabit dalam aktiviti penyalahgunaan dadah dan bekas individu dalam pemantauan Agensi Anti Dadah Kebangsaan (AADK).

“Siasatan lanjut masih dijalankan termasuk sejauh mana pembabitan suspek dengan kegiatan penipuan.

“Kes disiasat mengikut mengikut Seksyen 309 Kanun Keseksaan kerana cubaan membunuh diri,” katanya. – Berita Harian

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Buku panduan 30 lokasi tarikan pelancong sempena Cuti-Cuti Tawau dilancarkan

TAWAU: Kementerian Pelancongan, Kebudayaan dan Alam Sekitar Sabah melancarkan buku panduan memaparkan 30 lokasi yang menjadi tarikan pelancong untuk datang ke daerah ini.

Buku panduan itu dilancarkan sempena Cuti-Cuti Tawau yang sudah dirasmikan tahun lalu dan dipromosikan kembali pada tahun ini dengan menjadikan lokasi di tiga daerah iaitu Tawau, Semporna dan Lahad Datu sebagai tempat yang harus dikunjungi.

Bagi merancakkan lagi ekonomi pelancongan di daerah ini, Menterinya, Datuk Christina Liew menyarankan supaya pemain industri pelancongan di daerah ini memainkan peranan dalam mempromosikan Tawau.

“Saya berharap pemain industri pelancongan di Tawau dapat bekerjasama dengan industri berkaitan seperti hotel, restoran, pengangkutan dalam meningkatkan kemasukan pelancong ke sini.

“Kementerian kita baharu pertama kali mengambil inisiatif sebegini dengan penghasilan buku panduan yang memberikan fokus kepada tarikan Tawau, Semporna dan Lahad Datu,” katanya ketika ditemui selepas merasmikan Kempen Kesedaran Cuti-Cuti Tawau, di sebuah hotel, di sini hari ini.

Beliau berkata, kementeriannya menerusi Lembaga Pelancongan Sabah (STB) sudah mengadakan banyak program bagi mempromosi Tawau sebagai destinasi pelancongan.

Katanya, usaha itu dijalankan pihaknya dengan kerjasama persatuan-persatuan pelancongan di peringkat negeri dan kebangsaan yang dijalankan sejak tahun lalu.

“Misalnya, kita sudah melancarkan Produk Pelancongan Tawau (TTP) bersama Malaysian Association of Tour and Travel Agent (MATTA) pada Julai 2018 di Tawau.

“Saya sendiri turut hadir melancarkan Cuti-Cuti Tawau di International Tourisms-Bourse (ITB) di Berlin, Jerman untuk mempromosikan potensi pelancongan di Tawau,” katanya.

Dalam pada itu, beliau berharap sasaran empat juta pelancong dapat dicapai mengambil kira trend sehingga Mac 2019 menunjukkan Sabah menerima 1,033,871 pelancong dengan peningkatan 9.1 peratus berbanding tempoh sama pada 2018.

Menurutnya, Tawau mempunyai keunikan yang diperlukan untuk muncul sebagai salah sebuah destinasi percutian pelancong tempatan, seperti Taman Bukit Tawau.

“Namun wujud cabaran yang perlu diatasi untuk memastikan impian ini direalisasikan, terutamanya kesedaran potensi pelancongan dalam kalangan orang Tawau sendiri,” katanya.

Untuk rekod, terdapat 132 penerbangan antara Tawau dengan lima bandar utama di negara ini seperti Kuala Lumpur, Johor Bahru, Kuching, Kota Kinabalu dan Sandakan, selain Tarakan di Kalimantan Indonesia.

Lapangan Terbang Tawau juga adalah antara kedua terbesar di Sabah selepas Lapangan Terbang Kota Kinabalu dan mencatatkan seramai 1.64 juta pergerakan penumpang pada 2018 dengan peningkatan 19.4 peratus.-SabahNewsToday


Bella Astillah Mohon Maaf, Isu Pakai Uniform Pramugari MAS

KUALA LUMPUR: Pelakon dan penyanyi, Bella Astillah membuat permohonan maaf secara terbuka di Instagram selepas dikecam kerana dianggap tidak sensitif apabila memakai pakaian seragam pramugari Malaysia Airlines ketika menghadiri satu majlis hari jadi, baru-baru ini.

Dalam kenyataan itu juga, Bella berkongsi mengenai rasa kagumnya dan bagaimana dia pernah menyimpan cita-cita untuk menjadi pramugari.

“Saya mohon maaf kerana menggunakan pakaian seragam itu tanpa mengetahui lebih awal akan maklumat, sejarah dan etika berkenaan pakaian seragam Malaysia Airlines. Hari ini baru saya berkesempatan untuk bercerita serba sedikit mengenai pakaian seragam pramugari Malaysia Airlines yang saya pakai pada 16 September lalu sempena tema ‘dream job’ (kerjaya impian) sambutan hari jadi Aidil (ahli keluarganya). Saya membuat keputusan untuk memperagakan pakaian itu semata-mata kerana kerjaya pramugari Malaysia Airlines adalah impian saya sejak kecil,” katanya.

Katanya, dia juga menyimpan banyak kenangan bersama syarikat penerbangan itu sepanjang hidupnya.

“Saya berasal dari Sabah dan memang dari kecil menaiki pesawat Malaysia Airlines untuk perjalanan ulang alik ke Kuala Lumpur,” katanya.

Menurut isteri kepada penyanyi, Aliff Aziz itu lagi, dia juga sudah bertemu dengan wakil daripada Malaysia Airlines yang membantu menjelaskan simbolik rekaan pakaian seragam itu.

“Pihak Malaysia Airlines ada berjumpa dengan saya dan menerangkan dengan terperinci akan keistimewaan pakaian seragam itu. Alhamdulillah banyak ilmu yang saya peroleh yang mana saya rasa sangat bermanfaat untuk dikongsikan kepada orang ramai terutamanya yang hanya mengetahui serba-sedikit mengenai sejarah Malaysia Airlines.

Bella juga berkongsi serba sedikit mengenai sejarah pakaian seragam itu bersama pengikutnya di Instagram.

Walaupun insiden itu berlaku hampir dua bulan lalu, Bella masih menerima kecaman daripada pelbagai pihak termasuk mereka yang bekerja dalam bidang penerbangan. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kerajaan negeri bantu pacu pembangunan Tawau

TAWAU – Kerajaan negeri akan memacu pembangunan dan kemajuan Tawau ke tahap membanggakan, kata Anggota Dewan Undangan Negeri (Adun) Balung, Datuk Osman Jamal.

Beliau berkata Tawau memiliki banyak potensi yang boleh ditingkatkan dalam sektor ekonomi setempat sekali gus menjana pendapatan kerajaan secara keseluruhan.

“Di bawah Sabah baharu mungkin ada gagasan, perancangan baru dan tentunya kerajaan sekarang juga mungkin akan menggunakan pelan perancangan masa depan Pembangunan Wilayah Selatan Sabah (PWSS),” katanya kepada pemberita di sini, hari ini.

Menurutnya, Tawau termasuk dalam PWSS dan ianya menumpukan kepada pembangunan 20 tahun ke hadapan untuk transformasi mengubah daerah-daerah di dalam PWSS menjadi lebih berdaya maju.

Jelasnya, Tawau juga mampu dibangunkan dari sektor pelancongan ekoran berada di kedudukan strategik sempadan dua buah kawasan negara jiran iaitu Mindanao, Filipina dan Kalimantan, Indonesia.

“Kalau kita boleh mewujudkan cabang pelancongan di daerah ini dengan berkesan seperti pelancongan kesihatan dan pelancongan sukan tentu ia akan menarik orang luar untuk datang ke daerah kita,” katanya.


PKPD Di 3 Kampung Di Sabah Ditamatkan Esok

KUALA LUMPUR: Perintah Kawalan Pergerakan Diperketatkan (PKPD) di Kampung Pengaraban, Kampung Tanjung Kapor dan Kampung Landung Ayang di Kudat, Sabah akan ditamatkan esok mengikut jadual.

Menteri Kanan (Keselamatan), Datuk Seri Ismail Sabri Yaakob, berkata keputusan itu diambil selepas penilaian risiko yang dijalankan oleh Kementerian Kesihatan (KKM) mendapati situasi COVID-19 di lokaliti itu menunjukkan trend penurunan dan terkawal.

“KKM melaksanakan 3,084 ujian saringan dan sebanyak 345 kes kumulatif positif COVID-19 direkodkan di ketiga-tiga lokaliti itu.

“Atas nasihat KKM, sidang khas hari ini bersetuju untuk menamatkan PKPD di lokaliti terbabit esok sebagaimana dijadualkan.

“Bagaimanapun, semua penduduk terbabit masih tertakluk kepada prosedur operasi standard (SOP) Perintah Kawalan Pergerakan Bersyarat (PKPB) yang dilaksanakan di seluruh Sabah,” katanya pada sidang media di ibu pejabat Kementerian Pertahanan, di sini, hari ini. – BH Online


Banjir: Beberapa kawasan di daerah Kudat, Sabah terjejas

KOTA KINABALU, 10 Dis – Beberapa kawasan di daerah Kudat, kira-kira 190 kilometer dari sini, dilandar banjir akibat hujan berterusan sejak tengah hari tadi.

Menurut kenyataan Setiausaha Jawatankuasa Pengurusan Bencana Daerah, antara kawasan terjejas banjir ialah Kampung Tanjong Kapur, Kampung Pengaraban, Kampung Tajau Bak Bak, Kampung Perpaduan, jalan ke Kampung Suang Pai, jalan utama menuju Kota Kinabalu dan jalan menuju Tanjung Simpang Mengayau.

Akibat banjir berkenaan, jalan utama menuju Kota Kinabalu tidak dapat dilalui semua jenis kenderaan manakala jalan ke Tanjung Simpang Mengayau tidak dapat dilalui kenderaan kecil, menurut kenyataan itu.

Bagaimanapun setakat ini belum ada pusat pemindahan banjir dibuka manakala semua pihak jawatankuasa bencana daerah seperti Angkatan Pertahanan Awam Malaysia (APM), Polis Diraja Malaysia, Jabatan Perkhidmatan Bomba dan Penyelamat dan pejabat daerah terus memantau lokasi yang mudah dilanda banjir.


Cara Kemaskini Bantuan Prihatin Rakyat (BPR) 2021, (Lulus BSH & BPN)

Jika anda pernah menerima BSH & BPN tahun 2020,bagaimana nak kemaskini BPR 2021 online ?

Senang sahaja nak kemaskini BPR 2021 online,jangan bimbang dan panik,kami akan kongsikan cara nak kemaskini BPR 2021 online  seperti status perkahwinan,nombor akaun,nombor telefon,bilangan anak,jumlah pendapatan dan lain-lain.

Anda perlu menjawab 2 Soalan Keselamatan yang dipaparkan dengan tepat dan betul

a) Soalan Keselamatan adalah berdasarkan Permohonan BPR 2021

b) Sekiranya jawapan yang dimasukkan adalah salah, anda diberi 3 peluang untuk menjawab dengan jawapan yang betul

c) Jika akaun telah disekat kerana salah menjawab soalan Rujuk Panduan Pengguna Daftar MyBPR

Pendaftaran MyBPR (setelah berjaya menjawab 2 soalan keselamatan)

a) Masukkan Kata Kunci Keselamatan yang mudah untuk diingati

 Format Kata Kunci Keselamatan adalah hanya huruf dan nombor sahaja. Aksara Khas / Simbol tidak dibenarkan

 Kata Kunci Keselamatan yang didaftarkan adalah sebagai pengesahan setiap kali anda Log Masuk MyBPR

b) Jawab 5 Soalan yang disediakan

 Anda boleh membuat pilihan soalan yang disediakan

 Jawapan yang didaftarkan akan digunakan untuk pengesahan apabila anda terlupa Kata Laluan

c) Pengesahan soalan dan jawapan yang telah dipilih akan dipaparkan dan semak. Sekiranya betul, klik butang Teruskan

d) Daftar Kata Laluan dan Pengesahan Kata Laluan serta Klik butang Daftar

 Kata Laluan yang didaftarkan mesti mempunyai 8 aksara, mempunyai huruf besar, huruf kecil, nombor dan simbol

 Kata Laluan yang daftarkan perlulah mudah dan senang diingati

 Kata Laluan yang didaftarkan perlu dimasukkan setiap kali anda Log Masuk MyBPR

Berikut adalah cara kemaskini BPR 2021 online & maklumat yang perlu dikemaskini jika perlu:

Pemohon boleh muat turun dokumen sokongan yang berkaitan jika perlu. Sila rujuk gambar dibawah

Jika ada waris,sila isi maklumat waris berikut:

APA MAKLUMAT YANG PERLU DIKEMASKINI BAGI PERMOHONAN BPR 2021?

Berikut adalah penjelasan secara terperinci tentang maklumat yang perlu dikemaskini:

KEMASKINI NOMBOR TELEFON TERKINI (akaun BPR)

Penting kemaskini nombor telefon dalam sistem BPR,jika ada sebarang info berkaitan bayaran dan lain-lain,anda akan menerima SMS daripada pihak yang menguruskan BPR.

KEMASKINI STATUS PERKAHWINAN TERKINI (akaun BPR)

Kepada yang  sudah berkahwin, sila kemaskini BPR jika status dalam BSH/BPN 2.0 masih bujang.

Kepada yang sudah bercerai atau berpisah, boleh kemaskini Bantuan Prihatin Rakyat jika status dalam BSH/ BPN 2.0 masih berkahwin.

Bagi yang masih kekal BUJANG,anda tidak perlu kemaskini status

KEMASKINI NAMA DAN NOMBOR AKAUN BANK (akaun BPR)

Jika akaun anda sudah tidak aktif, sila masukan nama dan nombor bank yang aktif bagi memastikan duit BPR berjaya dikreditkan ke akaun anda.

KEMASKINI BILANGAN ANAK TERKINI (akaun BPR)

Jika ada pertambahan anak, anda boleh membuat kemaskini bilangan anak.

Jika ingin maklumat lanjut & pertayaan tentang kemaskini BPR 2021 online.

Sila hubungi nombor hotline BPR di Lembaga Hasil Dalam Negeri Malaysia (LHDNM) di sini:

Sila hubungi nombor hotline BPR di Kementerian Kewangan Malaysia di talian berikut:

Sila hubungi Hasil Care Line (HCL) di talian berikut:

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Belum Terima Laporan Kes Culik 10 Nelayan – Komander Esscom

Lahad Datu, 18 Jun – Kawasan Keselamatan Khas Pantai Timur Sabah (ESSCom) belum menerima laporan berhubung dakwaan kes penculikan membabitkan 10 nelayan warga Filipina di perairan Sabah berhampiran Kepulauan Tawi-Tawi, Selatan Filipina, awal pagi ini.

Komander ESSCom, Datuk DCP Hazani Ghazali berkata demikian ketika diminta mengulas satu laporan akhbar nasional berhubung kejadian yang dikatakan berlaku pada 2 pagi tadi.

“Setakat ini kita belum terima apa-apa laporan, dan kejadian tidak pasti sama ada berlaku di perairan Malaysia atau Filipina,” katanya ketika dihubungi di sini, hari ini.

Berdasarkan laporan akhbar berbahasa Inggeris itu, kumpulan bersenjata berkaitan Abu Sayyaf yang menaiki dua bot itu menculik 10 nelayan dari dua bot di perairan Tambisan, Lahad Datu yang menuju ke Semporna.

Penjenayah dan mangsa dipercayai dilarikan ke Pulau Sitangkai di Selatan Filipina iaitu kira-kira 15 minit perjalanan dari perairan Tambisan, Lahad Datu.


PRN Sabah: Empangan Papar Beri Kelebihan Kepada PN

KOTA KINABALU: Isu pembinaan Empangan Papar dijangka memberi kelebihan kepada pembangkang untuk menawan kerusi baharu Dewan Undangan Negeri (DUN) Limbahau di Papar pada Pilihan Raya Negeri (PRN), bulan depan.

Naib Presiden Parti Bersatu Sabah (PBS), Datuk Johnny Mositun, berkata isu itu akan dijadikan modal kempen bagi memastikan pengundi di Limbahau menolak calon Parti Warisan Sabah (WARISAN) atau sekutunya.

Beliau yang juga Ketua Penaja PBS Bahagian Limbahau berkata, rakyat Papar khususnya di Limbahau tidak bersetuju tindakan kerajaan WARISAN meneruskan projek itu.

“Penduduk membantah projek itu kerana mereka bimbang ia akan menjejaskan alam sekitar dan kehidupan.

“Penduduk marah kepada kerajaan, jadi kita melihat ia peluang memastikan rakyat Limbahau menolak calon parti pemerintah pada PRN nanti,” katanya ketika dihubungi di sini, hari ini.

Projek Empangan Papar dianggarkan menelan kos RM3 bilion pada asalnya dicadang di hulu Sungai Papar dalam DUN Moyog di Penampang dan dinamakan Empangan Kaiduan.

Pada Pilihan Raya Umum Ke-14 (PRU-14), WARISAN yang ketika itu pembangkang, menyokong bantahan disuarakan penduduk yang bimbang kehilangan tanah hak adat jika Empangan Kaiduan dilaksanakan.

Selepas menjadi kerajaan, WARISAN tidak membatalkan projek itu, sebaliknya memindahkannya ke kawasan Papar dan menukar nama kepada Empangan Papar dengan alasan ia perlu bagi membekalkan air mencukupi di ibu negeri dan sekitarnya.

Johnny berkata, PBS sudah bersedia berkhidmat kepada penduduk di DUN Limbahau jika diberi peluang bertanding dan menang pada PRN 26 September depan.

“Walaupun kawasan ini baharu, PBS sudah lama turun padang mendekati rakyat dan melihat masalah mereka sejak pembentukan DUN baharu diluluskan DUN Sabah pada 2016,” katanya.

DUN Limbahau dibahagikan kepada sembilan Pusat Daerah Mengundi (PDM), iaitu Limbahau, Surati, Rampazan, Dambai, Biau, Gana, Ovai, Kaiduan dan Labak dengan 85 peratus pengundinya ialah Kadazandusun Murut (KDM).

PBS sebelum ini menyuarakan hasrat bertanding di kerusi baharu itu mewakili gabungan Perikatan Nasional (PN).- BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


SPRM Sila Siasat Pemberian Tender Terus Projek Di Tenom

KOTA KINABALU: Pemuda Amanah dan Pemuda Pakatan Harapan (PH) mendesak Suruhanjaya Pencegahan Rasuah Malaysia (SPRM) menjalankan siasatan terhadap Kementerian Pembangunan Luar Bandar (KPLB) Persekutuan berhubung pembukaan semula tender Projek Membina Jalan Ulu Tomani di Tenom.

Pengarah Komunikasi Pemuda Amanah Nasional, Mohd. Khairuddin Daud berkata, desakan dibuat selepas tersebar sekeping memo dikeluarkan Ketua Setiausaha kementerian itu pada 14 Mei lalu yang mencadangkan projek itu dibuat secara lantikan terus.

Katanya, projek itu sebenarnya tekah diluluskan dan disenaraikan dalam Rancangan Malaysia Ke-11 (RMK-11).

“Pertama, kami buat laporan kerana wujud persoalan mengapa menteri mengarahkan  KSU membuat tender terhad sedangkan Kementerian Kewangan sebelum ini telah melaksanakan tender terbuka, malah juga berlaku pengurangan kos projek hasil tender terbuka iaitu sebanyak RM24 juta.

“Kedua, kami minta SPRM untuk siasat jika ada unsur-unsur suapan seperti penyelewengan, salah guna kuasa dan sebagainya dalam hal ini,” katanya ketika dihubungi hari ini.

Terdahulu, beliau bersama pimpinan Pemuda PH membuat laporan di ibu pejabat SPRM berhubung pengeluaran memo berkenaan.

Mengulas lanjut, beliau turut meluahkan perasaan bimbang susulan tekanan-tekanan politik yang dilontarkan oleh Perikatan Nasional (PN) ketika ini.

“Kami juga bimbang kerana baru-baru ini wujud tekanan-tekanan politik misalnya kes Datuk Peter Anthony dibuka semula termasuklah rancangan kotor untuk membeli ahli-ahli Parlimen di Sabah,” jelasnya.

Menurutnya, isu projek itu mungkin berkait rapat dengan rancangan kotor PN untuk menjatuhkan pihak pembangkang.

Pada 6 Februari lalu, Kementerian Kewangan telah bersetuju melantik kontraktor yang berjaya dalam tender terbuka bagi projek tersebut dengan nilai kos sebanyak RM154 juta.- BorneoToday


Covid-19: Tiada Kes Baharu, Dua Lagi Sembuh Di Sabah Hari Ini

KOTA KINABALU: Sabah sekali lagi tidak mencatatkan sebarang kes baharu hari ini manakala dua lagi pesakit sembuh daripada jangkitan virus berkenaan.

Jumlah kes positif di negeri ini kekal sebanyak 355, manakala bilangan keseluruhan kes pulih meningkat kepada 341.

Di akaun Facebook beliau, Menteri Kesihatan dan Kesejahteraan Rakyat, Datuk Frankie Poon memaklumkan bahawa kes pulih merupakan pesakit di Kota Kinabalu dan Tuaran.

Pertambahan dua kes pulih pada hari ini menjadikan baki jumlah kes aktif di Sabah tinggal sembilan sahaja.

Kota Kinabalu, Tuaran dan Beaufort masing-masing mempunyai dua kes aktif, sementara satu kes aktif masing-masing dicatat di Tawau, Penampang dan Pitas.

Kes kematian Covid-19 di Sabah juga kekal sebanyak lima kes.

Sementara itu,  Kementerian Kesihatan Malaysia (KKM) melaporkan 31 kes Covid-19 baharu hari ini.

Daripada 31 kes baharu itu, 11 kes adalah kes import manakala kes selebihnya adalah penularan tempatan di mana hanya seorang rakyat Malaysia yang terlibat.

Sehingga kini, jumlah kumulatif kes jangkitan Covid-19 di Malaysia adalah sebanyak 8,369 kes.

Seramai 51 pesakit telah laporkan pulih sepenuhnya pada hari ini, menjadikan jumlah keseluruhan kes pulih di negara ini sebanyak 7,065 kes.

Tiada sebarang kes kematian baharu yang dicatatkan pada hari ini, dan jumlah kes kematian di Malaysia kekal sebanyak 118.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Ramai Mangsa Banjir Di Tenom Tercicir Bantuan, Dakwa Ahli Parlimen

KOTA KINABALU: Ahli Parlimen Tenom, Noorita Sual mendakwa jumlah mangsa banjir di daerah itu lebih banyak daripada angka yang dilaporkan.

Katanya, jumlah mangsa yang disenaraikan untuk pengagihan bantuan kerajaan seramai 4,261 mangsa daripada 1,555 keluarga, tetapi ramai mangsa tidak sempat dipindahkan ke pusat pemindahan sementara (PPS) akibat terkandas kerana jalan dinaiki air.

“Saya amat berterima kasih kepada Ketua Menteri Sabah, Hajiji Noor atas sumbangan beliau kepada mangsa banjir seperti yang diumumkan pada 24 Mei,” tulisnya di Facebook hari ini.

“Bagaimanapun, saya ingin mewakili dan menyuarakan rintihan mangsa yang tidak tersenarai. Ada juga mangsa yang meninggalkan kediaman untuk ke kawasan lebih tinggi atau rumah saudara yang lebih selamat dan disebabkan ini, mereka tidak menerima sebarang bantuan daripada kerajaan.”

Noorita berharap mangsa banjir yang tercicir itu akan mendapat perhatian dan dibantu kerajaan negeri secepat mungkin.

Jumlah mangsa banjir yang masih ditempatkan di PPS daerah itu berkurangan kepada 95 orang setakat 8 malam tadi.

Jurucakap Angkatan Pertahanan Awam Sabah berkata, tiga PPS masih dibuka di Tenom dan empat di Beaufort yang menempatkan 604 mangsa. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tengah Luah Masalah Percintaan, Polis Tahan Dua Remaja Di Beaufort

BEAUFORT: Luahan masalah percintaannya kepada rakan perempuan mengundang padah apabila mereka ditahan polis di lorong tepi sebuah bank, Beaufort Jaya, di Beaufort, malam tadi.

Harian Metro difahamkan, lelaki berusia 18 tahun itu menemui remaja perempuan berusia 19 tahun untuk mengadu mengenai hubungan percintaan dengan teman wanitanya yang sedang bergolak.

Bagaimanapun, mereka yang melanggar Perintah Kawalan Pergerakan (PKP) dikesan pihak berkuasa yang melakukan rondaan sebelum ditahan polis Bahagian Siasatan Jenayah Ibu Pejabat Polis Daerah (IPD) Beaufort, 7.20 malam tadi.

Ketua Polis Daerah Beaufort, Deputi Superintendan Azmir Abd Razak berkata, polis yang melakukan rondaan membuat pemeriksaan ke atas pasangan lelaki dan wanita yang sedang bersembang di lorong berkenaan.

“Pemeriksaan mendapati lelaki itu sedang meluah perasaan mengenai masalah cinta antara dia dengan teman wanitanya kepada rakannya yang juga teman kepada kekasihnya di lorong tepi bank berkenaan.

“Remaja perempuan (yang ditahan) pula adalah rakan sekerja kepada teman wanita lelaki terbabit. Kedua-dua mereka ditahan kerana gagal memberi alasan yang munasabah berada di kawasan berkenaan,” katanya dalam kenyataan media, hari ini.

Menurutnya, kedua-dua suspek mengetahui PKP dan faham akan implikasi serta kesan sekiranya ingkar dengan perintah berkenaan.

“Dalam pengetahuan mereka, larangan itu masih berkuatkuasa tetapi masih keluar rumah dan berada dalam sesuatu kawasan tanpa alasan munasabah,” katanya.

Kes disiasat mengikut Seksyen 269 Kanun Keseksaan dan Peraturan 11(1) Peraturan-Peraturan Pencegahan dan Pengawalan Penyakit Berjangkit 2020. – HMetro


Keluang Gergasi Bersaiz Badan Manusia

MANILA: Media sosial gempar apabila sekeping gambar keluang gergasi bersaiz badan manusia tular dan menjadi bualan warganet.

Perkongsian pertama gambar itu dipercayai daripada pengguna Twitter dari Filipina, @AlexJoestar622 yang memaklumkan haiwan itu spesies giant golden crowned flying fox.

Ramai memberikan maklum balas mereka tidak pernah tahu kewujudan mamalia itu.

Perkongsian itu meraih 103,000 ulang ciap, 260,000 tanda suka dan ribuan komen.

Ramai warganet memberi maklumat mengenai mamalia itu dan cuba menjelaskan keraguan orang ramai.

Pengguna Twitter @louistenantIV mengesahkan keluang itu spesies dari Filipina.

“Haiwan jenis ini ada sayap lebar, tetapi badannya tidak begitu besar, lebih kurang saiz anjing.

“Keluang ini hanya makan buah terutama jambu. Ia juga tidak ganas,” katanya seperti dipetik portal Gulf News. Haiwan terancam akibat penebangan hutan dan aktiviti pemburuan haram. – Agensi

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Angkara cinta tak direstui

HUBUNGAN cinta yang tidak direstui dipercayai menjadi punca lelaki warga Filipina menggantung diri di kandang kambing Kampung Sebuak di Kuching, semalam.

Dalam kejadian 8.15 pagi, mangsa berusia 38 tahun itu ditemui maut selepas lehernya diikat dengan tali dan tergantung pada dahan pokok.

Ketua Polis Daerah Padawan, Superintendan Aidil Bolhassan berkata, pihaknya menerima panggilan telefon daripada orang awam mengatakan ada lelaki menggantung diri pada dahan pokok di tepi sungai kampung terbabit.

“Setibanya di lokasi, polis mendapati mangsa berada dalam keadaan tergantung dengan tali terikat pada dahan kayu sebelum diikat pada lehernya sendiri.

“Pemeriksaan polis di lokasi juga tidak menjumpai sebarang kesan pergelutan,” katanya ketika dihubungi.

Aidil berkata, mengikut keterangan abang angkatnya, mangsa sudah memeluk agama Islam dan masih bujang serta tidak mempunyai pekerjaan tetap, jatuh cinta dengan seorang wanita kampung itu.

“Namun, percintaan itu tidak direstui ahli keluarga perempuan berkenaan. Sebelum membunuh diri, mangsa ada meninggalkan nota mengatakan dia amat mencintai kekasihnya dan akan pergi ke tempat yang wanita itu tidak dapat pergi serta tidak akan kembali lagi.

“Mangsa juga mengatakan dia nekad bunuh diri agar kekasihnya tidak dapat melihat mukanya.

“Selain itu, mangsa turut menyenaraikan nama orang yang akan menggali kubur dan mengangkat mayatnya,” kata Aidil.

Beliau berkata, pemeriksaan badan dilakukan dan mendapati tiada sebarang kesan luka atau lebam pada badan mangsa.

“Mayatnya dihantar ke Unit Forensik Hospital Umum Sarawak (HUS) sementara menunggu kebenaran daripada kedutaan Filipina untuk bedah siasat.

“Kes diklasifikasikan sebagai laporan mati mengejut (SDR) kerana menggantung diri,” katanya. – Harian Metro


PRN Sabah Kejutan Besar Sebelum Penamaan Calon

KOTA KINABALU: Menjelang 24 jam sebelum hari penamaan calon, ada kejutan besar hari ini dengan kemungkinan Perikatan Nasional (PN) akan bertembung dengan sekutunya Barisan Nasional (BN) di tiga kerusi manakala Warisan Plus akan menggunakan tiga logo pada pilihan raya negeri (PRN)  ini.

Satu lagi kejutan ialah bekas Ketua Menteri Tan Sri Musa Aman tidak tersenarai sebagai calon BN kerana tidak ‘membuat permohonan’ manakala namanya juga tidak ada dalam senarai calon PN.

Persoalannya atas tiket apakah penyandang kerusi Dewan Undangan Negeri (DUN) Sungai Sibuga itu akan bertanding kerana Musa sendiri telah menyatakan hasratnya untuk bertanding di kerusi DUN Sungai Manila pada PRN kali ini.

Setakat 7 malam ini, usaha Bernama untuk menghubungi Musa bagi mendapatkan ulasan gagal.

Mengenai kemungkinan pertembungan BN dan PN di tiga kerusi iaitu Tulid, Sook dan Paginatan, Ketua Badan Pimpinan Bersatu Sabah Datuk Seri Hajiji Noor berkata parti itu akan cuba mengelakkan pertembungan berlaku dan masih ada masa untuk berbuat demikian.

Pemerhatian Bernama mendapati Hajiji kelihatan agak terperanjat apabila ditanya pemberita mengenai kemungkinan berlaku pertembungan tersebut semasa beliau mengumumkan 29 kerusi yang bakal ditandingi PN pada PRN Sabah, dengan Sabtu ini merupakan hari penamaan calon dan 26 Sept sebagai tarikh mengundi.

Bersatu, Parti Solidariti Tanah Airku (STAR) dan Parti Maju Sabah (SAPP) yang merupakan parti komponen PN akan menggunakan logo PN semasa bertanding pada PRN itu manakala BN iaitu rakan sekutu PN akan menggunakan logo sendiri.

“Jangan (ada calon BN dan PN) bertembung kerana kita mahu menang (dalam PRN Sabah), kami akan melihat perkara ini. Pencalonan pada hari Sabtu, kami akan cuba untuk lakukan yang terbaik untuk semua,” kata Hajiji.

Sementara itu, Warisan Plus akan menggunakan tiga logo pada PRN kali ini dengan Warisan, DAP dan Amanah akan bertanding di bawah logo Warisan manakala sekutu mereka PKR dan UPKO masing-masing akan menggunakan logo sendiri.

Setakat ini, UMNO akan bertanding di 31 kerusi, Parti Bersatu Rakyat Sabah (PBRS) (5) – kedua-duanya atas tiket BN – sementara PN  di 29 kerusi.  Parti Cinta Sabah pula akan bertanding di kesemua 73 kerusi DUN Sabah.

Di kem BN/PN, hanya Parti Bersatu Sabah (PBS) belum mengumumkan senarai calon mereka walaupun menurut jadual asal pengumuman itu sepatutnya dilakukan petang ini.

Dalam pada itu, Ketua Menteri yang juga Presiden Parti Warisan Sabah (Warisan) Datuk Seri Mohd Shafie Apdal akan mempertahankan kerusi Senallang yang dimenanginya pada Pilihan Raya Umum ke-14 (PRU14)  lalu manakala Pengerusi UMNO Sabah Datuk Seri Bung Moktar Radin yang juga Ahli Parlimen Kinabatangan akan bertanding di DUN Lamag di bawah kawasan parlimennnya.

Hajiji dan  Presiden STAR Datuk Dr Jeffrey Kitingan pula masing-masing akan mempertahankan kerusi Sulaman dan Tambunan yang dimenangi mereka pada PRU14.

Sementara itu, Warisan meletakkan bekas Menteri Perdagangan Antarabangsa dan Industri Datuk Darell Leiking yang juga Ahli Parlimen Penampang sebagai calon DUN Moyog, manakala bekas Menteri Pelancongan, Seni dan Budaya Datuk Mohamaddin Ketapi di kerusi DUN Segama.

Bekas Menteri Komunikasi dan Multimedia Datuk Seri Dr Salleh Said Keruak pula diberi kepercayaan oleh BN untuk bertanding di kerusi Usukan.

Dalam perkembangan terbaharu malam ini, MCA komponen BN mengumumkan bertanding di empat kerusi iaitu Kapayan, Elopura, Karamunting dan Likas.

Parti Bersatu Sabah (PBS), rakan sekutu PN, pula mengumumkan bertanding di 15 kerusi dengan menggunakan logo  sendiri.

Kerusi-kerusi itu ialah Bengkoka, Matunggong, Tandek, Kadamaian, Tamparuli, Kiulu, Inanam, Api-Api, Tanjung Aru, Kapayan, Limbahau, Kundasang, Melalap, Telupid dan Karamunting. – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PRN Sabah: PBS Tanding 15 Kerusi

KOTA KINABALU: Parti Bersatu Sabah (PBS) akan bertanding di 15 kerusi pada Pilihan Raya Negeri (PRN) Sabah, 26 September ini.

Presidennya, Datuk Seri Dr Maximus Ongkili berkata, jumlah itu sebahagian daripada 25 kerusi yang diminta parti itu.

“Pada mulanya kita meminta 25 kerusi kerana kita percaya boleh memenangi banyak kerusi untuk PN tetapi atas dasar menghormati parti lain kita memutuskan bahawa yang penting adalah untuk menang dan mengambil alih kerajaan negeri demi masa depan Sabah.

“Setakat hari ini, PBS mendapat 15 kerusi yang akan ditandingi atas bendera dan lambang kita sendiri. Ini ditekankan oleh PBS sejak dari awal lagi,” katanya dalam satu kenyataan, hari ini.

Kerusi ditandingi PBS ialah Bengkoka, Matunggong, Tandek, Kadamaian, Tamparuli, Kiulu, Inanam, Api-Api, Tanjung Aru, Kapayan, Limbahau, Kundasang, Melalap, Telupid dan Karamunting.

N14 Tamparuli – Datuk Jahid Jahim

N15 Kiulu – Datuk Joniston Bangkuai

N18 Inanam – Datuk William Majimbon

N20 Api-Api – Datuk Dr Yee Moh Chai

N22 Tanjung Aru – Datuk Yong Oui Fah

N25 Kapayan – Dr Edwin Bosi

N27 Limbahau – Datuk Johnny Mositun

N36 Kundasang – Datuk Dr Joachim Gunsalam

N42 Melalap – Datuk Radin Maleh

N47 Telupid – Jonnybone J Kurum

N54 Karamunting – Kong Nyuk Thou


Pusat Bandar Raya Kota Kinabalu Agak Lengang

KOTA KINABALU: Perintah Kawalan Pergerakan Bersyarat (PKPB) yang dilaksanakan di bandar raya ini berjalan lancar dengan pematuhan prosedur operasi standard (SOP) dalam kalangan peniaga serta orang awam.

Tinjauan Harian Metro di sekitar Kota Kinabalu hari ini mendapati jalan raya utama sedikit lengang berbanding hari bekerja kebiasaannya.

Pasar kraftangan, pasar terbuka dan buah-buahan yang sering menjadi tumpuan masyarakat setempat serta pelancong ditutup sepanjang tempoh PKPB namun Pasar Besar Kota Kinabalu masih dibuka kepada umum sehingga jam 2 petang.

Stesen bas mini dan bas henti-henti di sekitar bandar raya juga sepi tanpa sebarang pengangkutan awam kecuali perkhidamatan teksi dan e-hailing yang dihadkan setakat jam 8 malam.

Dalam pada itu, beberapa premis yang menjual barangan keperluan harian seperti pasar raya, restoran, farmasi dan kedai serbaneka masih dibuka seperti biasa.

Sementara itu, tinjauan di pusat beli-belah Centre Point mendapati kebanyakan kedai dalam gedung berkenaan tidak beroperasi.

Hanya kedai yang menyediakan perkhidmatan penting dibenarkan beroperasi oleh pihak pengurusan.

Malah hanya pengunjung yang mahu membeli barangan keperluan penting selain pekerja premis dibenarkan masuk ke dalam bangunan terbabit.

Timbalan Pengurus Besar Centre Point Megan Liu berkata, pihaknya menyokong penuh tindakan yang diambil kerajaan pusat serta negeri dengan mengutamakan kesihatan serta keselamatan rakyat dalam usaha mengekang masalah berkaitan Covid-19 di Sabah.

“Semua premis perniagaan yang menawarkan perkhidmatan penting hanya dibenarkan beroperasi dari jam 10 pagi hingga 6 petang.

“Makanan dan minuman dari restoran serta gerai makanan yang terdapat dalam bangunan ini hanya dibenarkan dibawa pulang atau pembelian menerusi khidmat penghantaran,” katanya.

Terdahulu, Menteri Kanan (Keselamatan) Datuk Seri Ismail Sabri Yaakob baru-baru ini mengumumkan pelaksanaan PKPB di daerah Kota Kinabalu, Penampang dan Putatan bermula 7 hingga 16 Oktober ini sebagai langkah mengatasi penularan wabak Covid-19 yang meningkat secara mendadak.- HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Christina Beri Jaminan Pameran Art Connect Diadakan Di Balai Seni Lukis Sabah

KOTA KINABALU: Kementerian Pelancongan, Kebudayaan dan Alam Sekitar menyokong cadangan Pameran Seni Antarabangsa Rangkaian Laluan Sutera Baru (NSR) Asia Pasifik bagi mempamerkan ‘Art Connects’ yang pertama di Balai Seni Lukis Sabah pada 26 Oktober sehingga 26 November ini.

Menterinya Datuk Christina Liew memberikan jaminan itu ketika menerima kunjungan hormat dari delegasi NSR dan United Overseas Bank (Malaysia) Bhd (UOB) Cawangan Kota Kinabalu yang diketuai oleh Pengerusi Rangkaian NSR Prof Datuk Dr Wilson Yong di sini baru-baru ini.

“Aktiviti kreatif berkaitan dengan seni, penerbitan karya seni dan kebudayaan akan disokong oleh kementerian saya,” katanya.

Christina yang juga Timbalan Ketua Menteri turut memuji Rangkaian NSR yang mengambil inisiatif untuk menganjurkan pemeran seni antarabangsa dengan tema ‘Art Connects’.

Beliau juga menerima jemputan daripada pihak penganjur bagi merasmikan pelancaran pameran berkenaan pada 26 Oktober ini.

Ketika dalam taklimat itu, Wilson menjelaskan pameran itu akan menyaksikan sejumlah 150 hasil karya seni dalam bentuk media kontemporari dan tradisional akan dipamerkan. Ia melibatkan karyawan dari Sabah, negeri lain dalam Malaysia, Indonesia, Brunei, Belgium dan beberapa negara sepanjang laluan sutera.

“Selain menyediakan platform untuk interaksi kebudayaan secara formal, objektif pameran juga adalah bagi saling bertukaran kejayaan dalam kalangan artis itu sendiri.

“Ia juga untuk menghasilkan satu acara yang dapat membawa kepada kerjasama dalam kalangan karyawan khususnya dari negara sepanjang laluan sutera ini,” katanya.


Akak Polis Buat TikTok Pakai Uniform Berdepan Tindakan Tatatertib

Tiktok dilihat telah berjaya menarik perhatian ramai dengan penghasilan video pendek dengan fungsi penyuntingan yang mudah.

Apatah lagi apabila ada trend ‘cabaran’ atau ‘Challenges’ yang mendorong ramai pengguna untuk menyertai sambil membandingkan kreativiti masing-masing.

Maka tidak hairanlah jika hari ini pengguna TikTok berlumba-lumba untuk menghasilkan video kreatif melalui cabaran-cabaran yang diwujudkan.

Antara cabaran yang semakin trending di TikTok hari ini adalah cabaran lagu ‘Pump It’ yang popular sekitar tahun 2006 nyanyian kumpulan Black Eyed Peas.

Untuk menyertai cabaran lagu tersebut, pengguna hanya perlu menari mengikut rentak muzik dan beats-beats lagu.

Ada yang menggunakan trend cabaran tersebut untuk kegunaan perniagaan, suka-suka dan tak kurang juga yang membuat untuk mengeratkan lagi hubungan sesama keluarga melalui pelbagai versi.

Tidak terkecuali dengan seorang anggota badan beruniform ini yang tidak ketinggalan menghasilkan video trend berkenaan tetapi akhirnya membawa padah.

Seorang anggota polis wanita dari Kontinjen Kelantan baru-baru ini terpaksa berdepan tindakan tatatertib selepas dia memuat naik video aksi tarian ‘pump it challenges’ menerusi aplikasi Tik Tok sewaktu memakai uniform operasi polis.

Ternyata perbuatan wanita tersebut mengundang rasa kurang selesa warganet dan turut mendapat kecaman hebat sekali gus dilihat mencemarkan imej polis.

Memetik laporan portal media tempatan, Ketua Polis Kelantan, Deputi Komisioner Shafien Mamat berkata, perbuatan yang kini tular di media sosial itu menjejaskan imej jabatan dan kod etika Polis Diraja Malaysia (PDRM).

Katanya, siasatan telah dijalankan oleh Jabatan Integriti dan Pematuhan Standard (JIPS) Kelantan bagi membolehkan tindakan tatatertib diambil mengikut Peraturan-Peraturan Pegawai Awam (Kelakuan dan Tatatertib) 1993.

“Saya memandang serius perlakuan seorang anggota polis yang membuat video yang mempamerkan aksi seperti tarian menerusi aplikasi Tik Tok sewaktu memakai uniform polis.

“Arahan Ketua Polis Negara sangat jelas bahawa terdapat larangan pegawai kanan dan pegawai rendah polis memuat naik serta perkongsian peribadi semasa memakai uniform di platform media sosial,” katanya dalam satu kenyataan.

Menurut Shafien, pihak jabatan tidak akan berkompromi terhadap mana-mana pegawainya yang melakukan pelanggaran integriti sehingga mencemarkan nama baik PDRM.

Awas! Jadikan kejadian ini satu pengajaran buat semua terutama kaki tangan awam. Tak salah untuk menyahut mana-mana cabaran di aplikasi TikTok, tapi perlu menjaga sensitiviti terutama bagi mereka yang terikat dengan kod dan etika sewaktu bertugas.

Jadilah pengguna yang bijak dan jangan dek kerana terlalu ikut tred semua nak langgar! – SinarPlus

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PBS Gesa Anita Baranting Kosongkan Kerusi

KOTA MARUDU: Parti Bersatu Sabah (PBS) hari ini menggesa wakil rakyat Tandek Datuk Anita Baranting yang berpaling tadah untuk menyertai Parti Warisan Sabah agar menggosongkan kerusi supaya pemilihan semula dapat diadakan.

Presiden PBS Datuk Seri Dr Maximus Ongkili berkata mengadakan pemilihan semula bagi kerusi Dewan Undangan Negeri (Dun) Tandek merupakan cara yang lebih mulia bagi Anita untuk berkhidmat kepada rakyat dikawasannya.

Kepimpinan PBS kecewa dengan tindakan Anita namun menurut beliau “PBS akan terus hidup untuk maju ke hadapan.”

“Beliau (Anita) pergi tanpa sebarang tanda ketidakpuasan hati mengenai apa-apapun dengan parti … tiba-tiba buat keputusan tukar kapal untuk menyertai kelab katak politik.

“Ini bukanlah cara terbaik untuk berkhidmat kepada rakyat khususnya pengundi Tandek,” katanya.

Dr Maximus menekankan bahawa PBS berpegang teguh dengan pendirian bahawasanya “anda boleh pilih halatuju politik yang anda mahu tetapi sekiranya anda adalah seorang wakil rakyat yang dipilih dan ingin melompat, anda haruslah mengosongkan kerusi untuk mendapatkan mandat daripada rakyat semula.”

“Ini adalah cara yang paling mulia. Kami menggesa agar dia akur kepada amalan integriti terhormat ini,” katanya.

Dr Maximus berkata sekian lama PBS telah melatih Anita dan membentuknya menjadi model pemimpin wanita yang berintegriti.

Anita turut diberi peluang mewakili PBS dan Barisan Nasional dalam tiga pilihanraya yang kesemuanya dimenangi dengan kekuatan akar umbi di Tandek.

“Dia juga telah dinaikkan menjadi naib presiden parti dan Ketua Wanita selama empat tahun supaya beliau boleh membimbing pemimpin muda wanita yang berintegriti.

“Semasa dalam kerajaan BN dahulu, PBS memberi beliau peluang menjadi pembantu menteri dan seterusnya menjadi menteri penuh  dalam kabinet Tan Sri Musa Aman sebelum kerajaan negeri bertukar tangan,” katanya.

“Tidak ramai dalam PBS yang mendapat peluang seperti apa yang Anita kecapi sekaligus membuktikan bahawa PBS telah menjaga beliau dengan baik. Sepatutnya beliau berterima kasih.”

Dr Maximus menjelaskan bahawa Tandek adalah kubu kuat PBS yang dimenangi dan dijaga oleh PBS sejak kawasan DUN tersebut diwujudkan pada tahun 1985

“PBS akan memenangi kerusi ini pada bila-bila samaada pilihanraya umum ataupun pilihanraya keci. Kita mempunyai pemimpin muda yang berpelajaran terutama dari masyarakat Kimaragang bersedia mengganti beliau,” katanya.

Semalam, PBS meraihkan sambutan ulangtahun ke-34 di Tambunan.

Kesemua pemimpin utama PBS hadir kecuali Anita dan tiada siapa yang mengetahui sebab beliau tidak hadir sehinggalah petang tadi.

“Apa yang kita lihat, terdapat tenaga baharu dalam komitmen semua untuk mengguatkan parti dalam memburu objektif perjuangan murni walaupun hari ini kita kehilangan seorang wakil rakyat,” kata Dr Maximus.

“PBS telah membuktikan bahawa ia adalah parti untuk segala musim dan untuk semua orang Sabah tulen,” katanya.

Anita menyerahkan borang permohonan keahlian Parti Warisan Sabah kepada presiden parti itu, Datuk Seri Mohd Shafie Apdal hari ini.

Dengan perletakan jawatan Anita dari PBS, parti tersebut kini mempunyai lima Adun iaitu Datuk Jahid Jahim (Tamparuli), Datuk Joniston Bangkuai (Kiulu), Datuk Dr Joachim Gunsalam (Kundasang), Julita Majunki (Matunggong) dan Abd Rahman Kongkawang (Labuk) serta satu ahli parlimen iaitu Dr Maximus (Kota Marudu).-SabahNewsToday


TERKINI: Mahkamah Tinggi Tolak Permohonan 33 ADUN Berhubung Pembubaran DUN Sabah

KOTA KINABALU: Mahkamah Tinggi Kota Kinabalu, hari ini, menolak permohonan semakan kehakiman oleh 33 Ahli Dewan Undangan Negeri (ADUN) bagi mencabar keputusan membubarkan DUN Sabah.

Pesuruhjaya Kehakiman, Leonard David Shim membuat keputusan berkenaan selepas mendengar hujah peguam, Tengku Fuad Tengku Ahmad mewakili 33 ADUN yang mengemuka permohonan semakan terbabit dan hujah Peguam Besar Negeri, Brenndon Keith Soh.

Shim pada 17 Ogos lalu menetapkan hari ini bagi membuat keputusan selepas isu berkenaan dibawa ke mahkamah pada 7 Ogos oleh Tengku Fuad.

Yang di-pertua Negeri Sabah, Tun Juhar Mahiruddin, membubarkan Dewan Undangan Negeri (DUN) pada 30 Julai dan semua ADUN terbabit memohon semakan kehakiman kesahan pembubaran berkenaan.

Tun Juhar dinamakan sebagai responden pertama, Ketua Menteri, Datuk Seri Mohd Shafie Apdal sebagai responden kedua, Suruhanjaya Pilihan Raya (SPR) yang ketiga, manakala kerajaan Sabah sebagai yang keempat.

Pada 29 Julai lalu, 33 ADUN berkenaan diketuai ADUN Sungai Sibuga, Tan Sri Musa Aman mendakwa mempunyai majoriti mudah untuk membentuk kerajaan baharu.- BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Covid-19: 207 Kematian, Tertinggi Setakat Ini

KUALA LUMPUR: Malaysia mencatatkan kematian harian tertinggi hari ini sejak penularan Covid-19 di negara ini dengan 207 kes dilaporkan dalam tempoh 24 jam lalu.

Ketua Pengarah Kesihatan Tan Sri Dr Noor Hisham Abdullah berkata, pertambahan kes itu menjadikan jumlah keseluruhan kematian di negara ini sebanyak 8,201 kes atau 0.80 peratus daripada jumlah keseluruhan kes.

Beliau berkata, kes kematian itu membabitkan 184 warganegara, manakala 23 lagi warga asing sekali gus mengatasi angka kematian tertinggi sebelum ini yang dilaporkan pada 21 Julai iaitu 199 kematian.

Sementara itu, jumlah individu yang dirawat di unit rawatan rapi (ICU) setakat ini 1,009 orang dengan 524 daripadanya memerlukan alat bantuan pernafasan.

“Jumlah kes sembuh dalam tempoh 24 jam lalu adalah 9,372, menjadikan jumlah kumulatif 853,913 kes atau 83.1 peratus, manakala kes aktif kini sebanyak 165,840 kes,” katanya dalam satu hantaran di laman Facebooknya hari ini.

Dalam perkembangan berkaitan, Dr Noor Hisham berkata, kes baharu Covid-19 mencatatkan penurunan apabila merekodkan sebanyak 14,516 hari ini menjadikan jumlah keseluruhan 1,027,954 kes.

Daripada jumlah itu, katanya, sebanyak 95 kes atau 0.7 peratus adalah daripada kategori 5 iaitu kritikal dan memerlukan bantuan pernafasan dengan 97.9 peratus kes tiada sejarah vaksinasi.

“Terdapat 77 kes atau 0.5 peratus adalah kategori 4 yang mengalami radang paru-paru dan memerlukan bantuan oksigen dengan 85.7 peratus kes tiada sejarah vaksinasi. 83 kes lagi atau 0.6 peratus adalah kategori 3 yang mengalami radang paru-paru dengan 67.5 peratus kes tiada sejarah vaksinasi.

“Sebanyak 7,045 kes atau 48.5 peratus pula adalah kategori 2 yang mengalami gejala ringan dengan 87.6 peratus kes tiada sejarah vaksinasi. Manakala, 7,216 kes atau 49.7 peratus adalah kategori 1 yang tidak bergejala dengan 95.6 peratus kes tiada sejarah vaksinasi,” katanya memaklumkan, secara keseluruhan, sebanyak 1.8 peratus kes dilaporkan hari ini berada pada kategori 3 hingga 5 dengan 84 peratus tiada sejarah vaksinasi.

Dr Noor Hisham berkata, sebanyak 98.2 peratus kes pula pada kategori 1 dan 2 dengan 92 peratus tiada sejarah vaksinasi.

“Kebanyakan kes baharu yang didiagnosa Covid-19 iaitu 92 peratus tidak mempunyai sejarah vaksinasi,” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Penduduk Dakwa Banjir Di Tawau Kali Ini Yang Terburuk Dalam Tempoh 10 Tahun

TAWAU, 28 JUN 2019 – Hujan lebat sejak awal pagi tadi telah menjejaskan beberapa buah kampung di daerah Tawau termasuk di kampung di Batu 2 dan Batu 4, Jalan Apas.

Tidak terkecuali bagi kampung Rawa-Rawa dimana penduduknya mendakwa kejadian banjir kali ini merupakan banjir terburuk dalam tempoh lebih 10 tahun lalu.

Bercakap kepada RTM, seorang penduduk, Ahmad Suppu, 63 tahun berkata, beliau tinggal di kampung berkenaan sejak lebih 30 tahun lalu dan pernah melalui bermacam pengalaman mengenai banjir di kampungnya.

Katanya, beliau pernah menempuh pengalaman banjir paling teruk pada kira-kira lebih 10 tahun lalu. Bagaimanapun katanya banjir kali ini seakan luar biasa kembali melanda kampung mereka.

Menurutnya lagi, kampung tersebut terdapat kira-kira 100 buah rumah dan ada kawasan yang dinaiki air sehingga paras leher atau hampir 2 meter, selain sesetengah kawasan hanya paras dada atau pinggang sahaja.

Beliau juga yang berkerja sebagai pemandu bas sekolah berkata, sekiranya berlaku banjir seumpama ini, tentunya kanak-kanak di kampungnya tidak pergi ke sekolah kerana keadaan yang tidak mengizinkan.

Sementara itu, sekumpulan remaja lelaki yang ditemui RTM berkata, banjir kali ini merupakan banjir paling teruk pernah mereka lalui dan tidak seperti yang berlaku sebelumnya.

Remaja berkenaan menggunakan sebuah sampan kayu kecil bagi membantu beberapa penduduk serta barang-barang untuk dikeluarkan dari rumah ke tepi jalanraya utama.

Orang kampung juga turut dilihat menyelamatkan harta benda masing-masing termasuk kenderaan ke tempat yang selamat seawal 3 pagi sejak menyedari hujan lebat turun.


Bayi Dipukul, Dipijak, Dihumban Oleh Empat Rakan Hingga Maut

BAYI DIDERA EMPAT RAKAN IBU HINGGA MAUT

SEMPORNA: Dipukul, dipijak, dihumban. Itulah perbuatan kejam empat wanita hingga menyebabkan bayi lelaki berusia 20 bulan maut dalam kejadian di rumah tidak bernombor Kampung Egang-Egang, pulau Bum Bum semalam.

Kejadian itu disedari ibu bayi terbabit setibanya di rumah mereka apabila melihat mangsa dalam keadaan lemah, pucat dan tidak bernafas.

Berikutan itu, ibu bayi terbabit membawa anaknya ke Hospital Semporna, kira-kira jam 12 tengah hari bagi mendapatkan rawatan.

Bagaimanapun keadaan bayi itu makin kritikal dan disahkan meninggal dunia enam jam kemudian.

Susulan itu, satu laporan polis dibuat di Ibu Pejabat Polis Daerah (IPD) Semporna, jam 7.34 malam tadi.

Ketua Polis Daerah Semporna Superintendan Sabarudin Rahmat berkata, bertindak atas laporan polis itu, pihaknya menahan empat wanita berusia 16 hingga 19 tahun dipercayai rakan serumah ibu bayi berkenaan.

Katanya, ketika kejadian bayi terbabit ditinggalkan oleh ibunya di rumah salah seorang suspek yang juga rakan serumah sebelum empat suspek bertindak memukul mangsa.

“Suspek dipercayai bertindak menampar mangsa kemudian menghumbannya ke tilam dan menariknya semula hingga muka mangsa terkena besi tilam.

“Seorang lagi suspek bertindak memijak belakang bayi terbabit,” katanya ketika dihubungi hari ini.

Menurutnya, keempat-empat suspek wanita itu adalah rakan ibu mangsa dan semua mereka tinggal menumpang.

“Pada jam 9.30 malam tadi, polis menahan keempat-empat suspek terbabit untuk siasatan lanjut. Tiga suspek adalah warga Filipina manakala seorang warga Indonesia.

“Kes disiasat mengikut Seksyen 302 Kanun Keseksaan kerana membunuh,” katanya.

Difahamkan, bayi itu anak pertama hasil perkahwinan ibu bapanya namun pasangan berkenaan sudah bercerai hampir setahun yang lalu.


COVID-19: 5,812 Kes Baharu, 82 Lagi Kematian Hari Ini

PUTRAJAYA: Kementerian Kesihatan (KKM) melaporkan 5,812 kes baharu Covid-19 dengan 82 kematian dalam tempoh 24 jam lalu.

Ketua Pengarah Kesihatan, Dr Noor Hisham Abdullah berkata, angka terbaharu itu menjadikan jumlah jangkitan setakat ini 722,659 kes.

Selangor terus mencatatkan jangkitan tertinggi dengan 2,187 kes.

Ini diikuti Kuala Lumpur (771), Sarawak (673), Negeri Sembilan (658), Pulau Pinang (270, Melaka (223), Johor (196), Kedah (186), Sabah (156), Pahang (139), Labuan (123), Kelantan (98), Perak (72), Terengganu (46) dan Putrajaya (14).

Perlis satu-satunya negeri yang tidak mencatatkan kes hari ini.

Daripada jumlah kes baharu itu, 32 merupakan kes import dan baki 5,780 adalah penularan tempatan.

Katanya, terdapat 60,117 kes aktif dengan 433 daripada 870 pesakit di Unit Rawatan Rapi (ICU) memerlukan bantuan pernafasan.

Kes sembuh pula adalah sebanyak 6,775 dengan jumlah kumulatif sebanyak 657,739 kes manakala jumlah keseluruhan kematian setakat ini 4,803.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Saya Akan Bayarkan Sewa Selagi Hidup: Ebit Lew

ALOR SETAR – Penceramah terkenal, Ustaz Ebit Lew meluahkan rasa sebak melalui laman sosial Facebooknya ketika melihat sekeluarga dalam serba kekurangan dan tidak terurus sewaktu menziarahi rumah seorang warga emas yang menghidap strok bersama beberapa kanak-kanak.

“Menangis akhirnya, berbelas-belas anak tinggal dengan seorang atuk strok. Anak-anak tidak bersekolah, semuanya orang Malaysia,” tulisnya.

Beliau tanpa berselindung turut menjelaskan keadaan di rumah berkenaan juga kotor dan berbau.

Tidak hanya meluahkan rasa simpati terhadap kehidupan daif keluarga terbabit, beliau turut memujuk mereka berpindah dan bersedia menanggung bayaran sewa rumah.

Beliau juga memberitahu tidak akan pulang selagi tidak menemukan rumah baharu buat keluarga berkenaan.

“Bersorak anak-anak itu bila cakap nak pindah. Saya sudah menelefon empat rumah tapi ramai yang risau sebab keluarga itu besar. Tidak mengapa, saya faham,” tambahnya lagi.

Hantaran berkenaan meruntun hati warganet dan mereka turut mendoakan agar urusan Ustaz Ebit Lew dan keluarga tersebut dipermudahkan.

“Ya ALLAH, sedihnya. Semoga nasib keluarga malang ini terbela,” luah pengguna Facebook, Ku Mastom Ku Ahmad pada ruangan komen.

Hantaran berkenaan mendapat 2,500 komen dan 4,700 perkongsian dalam tempoh kurang dari sejam.


Edar Dadah, Dua Sahabat Karib Ke Tali Gantung

TAWAU: Dua lelaki dijatuhi hukuman mati oleh Mahkamah Tinggi di sini, hari ini selepas didapati bersalah mengedar dadah jenis Methamphetamine seberat 327.1 gram dua tahun lalu.

Hakim Dr Lim Hock Leng membuat keputusan itu selepas mendapati pihak pembelaan gagal membuktikan keraguan munasabah terhadap buruh, Ardiansyah Sudirman, 33, dan pengusaha bot, Muhammad Taufiq Asis, 29.

Hock Leng ketika membacakan keputusan itu berkata, pihak pembelaan mengemukakan pembelaan bahawa kedua-dua tertuduh tidak berada di tempat kejadian selain pembelaan alternatif bahawa tertuduh tidak mengetahui isi kandungan kotak (barang kes) terbabit.

Katanya, kedua-dua pembelaan itu bagaimanapun gagal menimbulkan keraguan yang munasabah terhadap kes pendakwaan.

“Pihak pendakwaan berjaya membuktikan kedua-dua tertuduh sememangnya mempunyai pengetahuan tentang dadah berkenaan dan berjaya membuktikan kedua-dua mereka mengedar dadah berkenaan,” katanya.

Kedua-dua tertuduh yang juga rakan karib itu didakwa bersama-sama mengedar dadah jenis Methamphetamine di Kompleks Kastam, Imigresen dan Kuarantin (KIK) lama dekat sini, pada jam 1 petang, 14 April 2019.

Mereka didakwa mengikut Seksyen 39B(1)(a) Akta Dadah Berbahaya 1952 dan boleh dihukum mengikut Seksyen 39B(2) akta sama serta dibaca bersama Seksyen 34 kanun keseksaan.

Jika sabit kesalahan, seksyen itu memperuntukkan hukuman mati atau penjara seumur hidup atau jika tidak dikenakan hukuman mati, boleh dikenakan hukuman sebat sehingga 15 kali sebatan.

Pendakwaan dikendalikan Timbalan Pendakwa Raya Mohamed Ali Imran, manakala Ardiansyah diwakili peguam Jhassary Kang dan Andy Tay mewakili Muhammad Taufiq. – Sumber : HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Gadis maut motosikal berkuasa tinggi terbabas

KOTA KINABALU: Remaja perempuan berusia 15 tahun maut selepas motosikal berkuasa tinggi ditunggangnya hilang kawalan lalu terbabas di Kilometer 5, Jalan Tuaran berhadapan stesen minyak Shell di Likas, malam tadi.

Dalam kejadian kira-kira 8 malam itu, Masni Apin menunggang motosikal jenis Superbike KTM bersama pembonceng lelaki warga Indonesia dikenali sebagai Ahmad Binsar, 30.

Ketua Polis Daerah Kota Kinabalu, Asisten Komisioner Habibi Majinji, berkata siasatan awal mendapati remaja perempuan itu menunggang motosikal dari arah Likas menghala ke Kota Kinabalu.

“Apabila tiba di lokasi kejadian, motosikal mangsa dipercayai hilang kawalan dan terbabas sendiri di hadapan stesen minyak Shell. Akibat kemalangan ini, mangsa meninggal dunia di tempat kejadian.

“Mayat mangsa dihantar ke Hospital Queen Elizabeth II (QEH II) untuk bedah siasat, manakala pembonceng yang cedera parah dihantar ke hospital sama untuk rawatan lanjut,” katanya ketika dihubungi di sini, hari ini.

Habibi berkata, siasatan masih diteruskan mengikut Seksyen 41(1) Akta Pengangkutan Jalan 1987 dan orang ramai yang melihat kejadian diminta tampil ke balai polis berhampiran untuk membantu siasatan. – Berita Harian


Empat Lelaki, Seorang Perempuan Ditahan Positif Dadah Di Tuaran

TUARAN: Empat orang lelaki dan seorang perempuan disyaki penagih dadah berjaya ditahan oleh Agensi Antidadah Kebangsaan (AADK) Tuaran hari ini.

Ketua Pegawai AADK Tuaran Asraf Hafiz Ruslan berkata, Ops Cegah yang bermula pukul 12 tengah malam itu dijalankan di Kg Kauluan Tamparuli, Kampung Berungis Tuaran dan Kampung Mengkabong adalah atas aduan orang awam dan risikan selama seminggu.

“Operasi yang turut dibantu AADK Wilayah Persekutuan Labuan menahan seramai empat orang lelaki dan seorang perempuan dalam satu serbuan.

“Hasil ujian saringan awal air kencing, empat orang lelaki didapati positif dadah jenis syabu manakala seorang lagi perempuan positif syabu” katanya dalam satu kenyataan di sini.

Beliau berkata, ketika operasi seorang lelaki cuba melengah-lengahkan pihak AADK dengan berpura-pura mencari kunci pintu.

Namun, jelasnya, lelaki tersebut berjaya ditahan apabila pihak AADK dapat memasuki rumah tersebut melalui pintu belakang yang tidak berkunci.

“Suspek tersebut ditahan dan dibawa ke AADK Tuaran untuk siasatan selanjutnya.

“Semua yang ditahan berusia 15 hingga 28 tahun ditahan mengikut Seksyen 3(1) Akta Penagih Dadah (Rawatan dan Pemulihan) 1983,” katanya.

Sementara itu, Asraf berkata, pihak AADK Tuaran akan terus melakukan pemantauan dari semasa ke semasa bagi membenteras kegiatan penagihan dadah.

“Orang awam yang mempunyai maklumat berhubung penyalahgunaan dadah boleh menyalurkan maklumat dengan menghubungi AADK Tuaran di talian 088-788336 atau tampil ke mana-mana pejabat AADK berhampiran,” jelasnya.


Pesawat Penumpang Pakistan International Airlines Terhempas Di Bandar Karachi

PAKISTAN: Sebuah pesawat penumpang milik syarikat penerbangan Pakistan International Airlines terhempas berhampiran bandar pelabuhan selatan Karachi pada Jumaat, mengorbankan kira-kira 107 penumpang termasuk anak kapal.

Kejadian itu disahkan sendiri oleh Datuk Bandar Wasim Akhtar, yang melaporkan bahawa sekurang-kurangnya lima atau enam buah rumah musnah dalam nahas itu.

Bagaimanapun, jumlah korban keseluruhan korban yang melibatkan penghuni di kawasan perumahan itu masih belum diketahui setakat ini.

Memetik laporan portal berita CNN, pihak Lembaga Penerbangan Awam mengesahkan bahawa penerbangan itu membawa 99 penumpang dan 8 anak kapal.

Penerbangan PK8303 yang berlepas dari Lahore dan dijadualkan mendarat pada pukul 2:30 petang, waktu tempatan di Karachi dikatakan hilang dari radar.

Susulan itu, media tempatan menjelaskan bahawa operasi mencari dan menyelamat sedang dijalankan dan petugas kecemasan telah tiba di tempat kejadian. – Awani

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


Boleh Rentas Negeri Tetapi Perlu Patuh SOP

KUALA LUMPUR: Kelonggaran pergerakan wajar diberi memandangkan negara sudah mencapai liputan imunisasi yang tinggi iaitu mencecah 60 peratus populasi dewasa.

Presiden Persatuan Pakar Perubatan Kesihatan Awam Malaysia, Datuk Dr Zainal Ariffin Omar berkata, sudah tiba masanya kerajaan mempertimbangkan kelonggaran bagi perjalanan rentas negeri dan aktiviti pelancongan.

Bagaimanapun, katanya, kelonggaran itu perlu terhad dalam kalangan individu yang sudah menerima suntikan vaksinasi lengkap.

“Kalau nak rentas negeri kerana mahu pulang ke kampung untuk menziarahi orang tua bolehlah, tapi pastikan orang tua kita juga sudah divaksinasi.

“Ini kerana risiko untuk dia menjangkiti ahli keluarga yang belum divaksin itu masih ada. Sekarang ini liputan imunisasi sudah tinggi jadi tiada sebab lagi untuk seseorang itu tidak mendapat vaksin.

“Namun aktiviti sosial seperti penganjuran majlis atau kenduri yang membabitkan orang ramai berkumpul perlu dielakkan,” katanya ketika dihubungi Harian Metro, hari ini.

Beliau mengulas mengenai kerajaan dijangka memberi lebih banyak kelonggaran termasuk pergerakan rentas negeri dalam tempoh terdekat.

Menteri Kesihatan Khairy Jamaluddin dilaporkan berkata, perbincangan berhubung kelonggaran SOP giat dibuat, bersandarkan fakta sains dan petunjuk semasa.

Beliau juga dilaporkan berkata, kerajaan akan meningkatkan kadar pemberian vaksin di negeri yang masih merekodkan liputan bawah paras 60 peratus.

Mengulas lanjut, Dr Zainal berkata, kerajaan juga boleh mempertimbangkan memberi kelonggaran bagi aktiviti pelancongan tertentu, namun dengan SOP yang ditetapkan.

Katanya, individu lengkap vaksin perlu terus mengikut prosedur operasi standard (SOP) seperti memakai pelitup muka di tempat awam dan menjaga jarak fizikal, maka kes baharu tidak akan meningkat. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PRN Sabah: Jimmy Palikat ‘Anak Kampung’ Mahu Jadi Calon

KOTA KINABALU: Bahang Pilihan Raya Negeri (PRN) Sabah mula terasa apabila Jimmy Palikat, nama yang tidak asing lagi bagi penduduk Sabah malah dikenali di seluruh negara menerusi lagu popularnya ‘Anak Kampung’ atau ‘Tanak Kampung’ menyatakan hasrat untuk bertanding atas tiket bebas.

Walaupun nama calon sudah hangat diperkatakan, sehingga kini ia belum dimuktamadkan mana-mana parti atau gabungan selepas pengumuman pembubaran Dewan Undangan Negeri (DUN) Sabah oleh ketua menteri Mohd Shafie Apdal baru-baru ini.

Hasrat Jimmy untuk bertanding dan bergelar wakil rakyat jika menang dalam pilihan raya itu boleh dianggap 1 kejutan kerana beliau bukan ahli politik, walaupun sebelum ini ada dalam kalangan individu bergelar artis atau selebriti dari negeri ini ‘terjun’ sebagai calon.

“Ya, memang saya akui berhasrat dan berminat untuk menjadi calon pada PRN kali ini, mungkin buat masa ini ia hanya angan-angan tapi mana tahu, tarikh penamaan calon pun belum diumumkan,” katanya ketika ditemui FMT.

Jimmy yang pernah beraksi di pentas akhir Anugerah Juara Lagu (AJL) ke-27 pada 2013 bersama kumpulan One Nation Emcees berkata, jika berpeluang dia mempertimbangkan untuk bertanding atas tiket bebas.

Katanya, sebagai anak kampung dia sentiasa ingin membantu masyarakat terutama yang menghadapi kesusahan.

“Saya juga pernah menjalani kehidupan susah suatu ketika dulu, jika angan-angan saya ini menjadi kenyataan pasti saya mahu membantu rakyat di kawasan ditandingi dan membawa pembangunan di situ, itu pun kalau rakyat memilih saya,” katanya sambil mendedahkan kemungkinan akan bertanding di daerah asalnya, Tambunan.

Ketika ditanya sama ada berminat jika ditawarkan menjadi calon oleh mana-mana parti yang akan bertanding kelak, Jimmy berkata perkara itu belum terlintas di fikirannya.

“Ini kerana sekarang ini saya belum menyertai mana-mana parti politik, jadi pilihan pertama saya adalah menjadi calon bebas.

“Saya faham mungkin ada yang akan mentertawakan hasrat saya ini, tetapi tidak salah untuk berhasrat dan berangan-angan, apa yang penting jika perkara ini menjadi kenyataan, saya akan cuba meyakinkan pengundi dan seterusnya membantu dan mewakili suara mereka kerana itulah kerja wakil rakyat, bukan asyik sibuk berpolitik saja,” katanya.

Jika angan-angan Jimmy menjadi kenyataan, ia sebenarnya bukan kali pertama seorang selebriti menjadi calon pilihan raya di Sabah.

Pada Pilihan Raya Umum ke-11 lalu penyanyi, pelakon dan pelawak, Abu Bakar Ellah atau lebih dikenali sebagai Ampal pernah bertanding di DUN Kuamut sebagai calon bebas.

Bagaimanapun, beliau tewas dalam persaingan 5 penjuru di kawasan berkenaan ketika itu.- FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Maritim Rampas 3 Bot Warga Vietnam, Gamat Bernilai RM1.7 Juta

MARITIM RAMPAS TIGA BOT WARGA VIETNAM, GAMAT BERNILAI RM1.7 JUTA

KUDAT: 14 warga Vietnam berputih mata apabila ditahan Maritim Malaysia Zon Kudat ketika sedang leka menangkap gamat (balat) secara haram di perairan negara.

Kesemua warga asing itu ditahan di atas tiga buah bot berasingan di kedudukan sekitar 10 batu nautika timur taut dari Pulau Sibongor Laut kira-kira pukul 8.10 pagi, kelmarin.

Bot ronda Maritim Malaysia menahan dan memeriksa ketiga-tiga bot terbabit ketika sedang menangkap gamat tidak jauh di antara satu sama lain.

Hasil pemeriksaan awal mendapati, ketiga-tiga bot terbabit tidak mempunyai sebarang dokumen pendaftaran bot serta mendapati 14 orang termasuk tekong yang berusia dalam lingkungan 17 hingga 63 tahun warga Vietnam tidak memiliki sebarang dokumen pengenalan diri yang sah.

Pengarah Zon Maritim Kudat, Komander Maritim Boon Chin Chau berkata ia merupakan kes kelapan yang melibatkan tangkapan gamat di perairan Kudat sepanjang tahun.

Katanya bot-bot seperti itu turut menggunakan peralatan yang diharamkan.

“Jumlah rampasan dianggarkan bernilai RM1.7 juta dan gamat yang dirampas dianggarkan seberat 2,200 kilogram. Ini merupakan rampasan gamat terbesar yang berjaya dicatatkan bagi Maritim Negeri Sabah setakat ini.

“Ketiga-tiga bot beserta kesemua nelayan Vietnam tersebut ditahan dan diiring ke Jeti Sabah

Port Kudat dan diserahkan kepada Pegawai Penyiasat untuk siasatan lanjut,” katanya dalam kenyataan di sini hari ini.

Katanya kes berkenaan disiasat di bawah Akta Perikanan 1985 dan Akta Imigresen 1959/63.

Sementara itu, Maritim Malaysia menyeru kepada orang awam terutamanya komuniti maritim untuk

bekerjasama dengan pihak penguatkuasa dalam membanteras kegiatan jenayah atau pelanggaran undang-undang di Zon Maritim Malaysia.

Orang awam juga dinasihatkan untuk menghubungi talian Mers 999 atau Pusat Operasi Maritim Kudat di talian 088-611858 jika mempunyai sebarang maklumat berhubung kejadian atau sebarang jenayah di perairan negara. – SabahNewsToday


Pengantin saman rakan gurau melampau

BEIJING: Seorang pengantin lelaki yang cedera termasuk retak tengkorak akibat gurauan melampau pada hari perkahwinannya nekad menyaman rakannya yang terbabit dalam acara berkenaan selepas dia sendiri dikemukakan tuntutan mahkamah berjumlah 30,000 yuan (RM18,080) berhubung kejadian itu.

Ai Guangtao, 24, berlari ke jalan raya berhampiran rumahnya di Zunyi, selatan wilayah Guzhou, China kerana tidak tahan diseksa rakannya yang melakukan gurauan melampau sebagai sebahagian acara perkahwinannya pada pagi majlis berkenaan, November lalu.

Dia sebelum itu dibaling telur selain dicurah bir dan dakwat, selain diikat pada tiang elektrik menggunakan pita plastik serta dipukul dengan buluh kononnya bagi mengikut tema karnival.

Ai kemudian melarikan diri ke jalan raya untuk menyelamatkan diri dan dilanggar kereta yang seterusnya melanggar penghadang jalan.

Susulan itu, syarikat insurans pemilik kereta terbabit memfailkan tuntutan berjumlah 30,000 yuan sebagai ganti rugi kerosakan terhadap kenderaan berkenaan selepas siasatan polis memutuskan kemalangan berpunca daripada tindakannya lari ke jalan.

“Saya terlalu marah kerana diseksa pada hari perkahwinan. Mereka mengejar dalam keadaan pemandangan saya kurang jelas kerana seluruh badan dilumuri dakwat.

“Saya berlari ke jalan raya selepas seorang daripada mereka masih mengejar saya. Kini syarikat insurans menyaman saya, jadi saya perlu menyaman rakan pula,” katanya.

Sebelum itu, rakan-rakan lelaki itu mengaku menyebabkan kejadian berkenaan dan menyumbang lebih 6,000 yuan (RM3,616) untuk menampung kos perubatannya. – Agensi


538 Projek Pengilangan Dengan Modal RM34.7 Bilion Diluluskan Di Sabah

KOTA KINABALU, 22 Okt: Menteri Perdagangan Antarabangsa dan Industri (MITI), Datuk Ignatius Darell Leiking berkata sejak tahun 2000 hingga 2018 sebanyak 538 projek pengilangan telah diluluskan di Sabah dengan nilai modal sebanyak RM34.7 bilion.

Beliau berkata sepanjang tempoh berkenaan sebanyak 41,494 peluang pekerjaan telah diwujudkan khususnya kepada rakyat Sabah.

“Pada tahun 2018 sahaja sebanyak 13 projek pengilangan diluluskan di Sabah dengan jumlah pelaburan sebanyak RM227.3 juta. Untuk tahun ini iaitu sejak Januari hingga Jun sebanyak empat projek pengilangan telah diluluskan di Sabah dengan pelaburan bernilai RM675.1 juta,” katanya.

Beliau berkata demikian dalam satu kenyataan yang diedarkan selepas Mesyuarat Jawatankuasa Bersama Penyelarasan Industri (JBI) Kementerian Perdagangan Antarabangsa dan Industri bersama Kerajaan Negeri Sabah, di sini Isnin.

Turut hadir Ketua Menteri Sabah Datuk Seri Mohd Shafie Apdal dan Timbalan Ketua Menteri Sabah Datuk Seri Wilfred Madius Tangau yang juga Menteri Perdagangan dan Perindustrian Sabah.

Mengulas mengenai mesyuarat JBI itu, Darell berkata ia bertujuan membincangkan kertas pembentangan daripada kerajaan negeri Sabah untuk menyelesaikan isu dan masalah yang timbul dalam pembangunan industri di Sabah.

“Antara isu yang dibincangkan adalah usaha membaiki sistem kemudahan tenaga elektrik dan internet di Sabah, selain daripada usaha sama kerajaan negeri dan persekutuan untuk memudah cara operasi berkaitan Kluster Industri Minyak Sawit (POIC) di negeri ini.

“Selain kita juga membincangkan mengenai pembangunan hab aeroangkasa di negeri ini dan perbincangan untuk terus menjana kemajuan dalam inisiatif termasuk automatif, robotik dan Internet-of-Things di Sabah,” tambahnya.

Sementara itu, Mohd Shafie berkata kerajaan negeri mengalu-alukan inisiatif mengadakan JBI untuk mempertingkatkan lagi perindustrian di Sabah.

“Mesyuarat seperti ini sudah lama tidak diadakan …dan ini sangat penting untuk memperincikan beberapa perkara yang cukup penting untuk membangunkan industri di Malaysia, khususnya Sabah.

“Ini penting dan kita perlu lakukan kerana persaingan perdagangan di dunia semakin meningkat dan sangat kompetitif dan dinamik…kita memerlukan beberapa keupayaan untuk membolehkan mampu bersaing di pentas dunia oleh itu kita kena bangunkan industri kita untuk mewujudkan produk yang bermutu, berkualiti untuk bersaing dengan negara lain,” katanya.


Mana Peminat Grunge? Bah.. Mari Jumpa Di Butterfingers Transcendence 20th Years!

Kalau anda peminat muzik “rock dan grunge” pada lewat 90-an dan awal 2000 dahulu, semestinya Butterfingers bukan nama yang asing.

Silap-silap anda juga pernah memainkan lagu-lagu hit mereka seperti The Chemistry (Between Us), Faculties of The Mind, Epitome, Meltdown dan pelbagai lagi dari album tersohor, Transcendence yang berjaya meletakkan Butterfingers di tempat ketiga dalam carta RIM International dengan penjualan melebihi 60,000 unit.

Buat para peminat Butterfingers, nama seperi Emmett (vokal), Kadax (bass), Loko (dram) dan LoQue (vokal/gitar/keyboard) bukanlah asing lagi.Mereka merupakan ahli- ahli asal Butterfingers sejak ditubuhkan. Menariknya pada kali ini, mereka berempat akan kembali untuk beraksi di atas pentas bersama-sama pada 2 November 2019 di Stadium Malawati, Shah Alam.

Konsert ini juga diadakan untuk meraikan sambutan ke-20 tahun album Transcendence iaitu antara hasil karya terbaik mereka sepanjang kembara seni mereka sejak 1996.

Rugi kalau tak ambil kesempatan pergi ke konsert ini kerana Butterfingers akan beraksi selama 2 jam untuk menebus semula dengan para peminat dengan memainkan hanya lagu-lagu grunge mereka!

Jadi, pastikan anda tidak ketinggalan untuk persembahan yang bakal menukar hidup anda ini! Tiket akan dijual bermula dengan harga RM150 (tidak termasuk caj- caj lain) dan akan diumumkan secepat mungkin.

Buat masa sekarang , sila ke laman sosial Facebook Butterfingers dan juga Instagram Rasmi Butterfingers – Butterfingers.my untuk maklumat lanjut!


125 Jemaah Tabligh Sandakan Telah Buat Saringan COVID-19

SANDAKAN: Seramai 125 jemaah tabligh dari Sandakan yang menghadiri ijtimak di Masjid Sri Petaling Kuala Lumpur dari 25 Februari hingga 5 Mac diminta membuat saringan COVID-19 agar penilaian boleh dibuat berdasarkan keputusan saringan mereka.

Pengarah Hospital Duchess of Kent (HDOK) Dr Francis Paul berkata penilaian itu akan menentukan sama ada mereka perlu pergi ke hospital untuk pemeriksaan.

“Kami juga meminta mereka yang terlibat yang mempunyai gejala COVID-19 untuk datang ke hospital segera untuk pemeriksaan.

“Sekiranya mereka tidak mengalami sebarang gejala, mereka harus mengamalkan pengasingan sosial selama 14 hari dari hari mereka menghadiri perhimpunan itu,” katanya.

Peserta tabligh yang terlibat juga diminta untuk mengisi borang lain untuk rekod Kementerian Kesihatan dan HDOK, dan mereka akan diberi penerangan mengenai keperluan untuk kuarantin diri selama 14 hari.

Sementara itu, HDOK telah menubuhkan pusat pemeriksaan bagi kes-kes pesakit di bawah siasatan (PUI).

Sebuah khemah disediakan untuk pusat itu sejak Rabu, dan Paul berkata bahawa jumlah kes PUI di HDOK dinamik dan tidak dapat disahkan.

“Pusat ini ditubuhkan untuk kes-kes PUI.  Kami kini dalam langkah berjaga-jaga dan bersedia menerima mana-mana kes PUI,” katanya.

Sebelum itu, Kementerian Kesihatan Malaysia telah menggesa peserta yang terlibat dengan Ijtimak Tabligh di Masjid Jamek Seri Petaling untuk tampil memberi kerjasama dengan menjalankan saringan kesihatan bagi jangkitan COVID-19.

Gesaan itu dibuat ekoran daripada kes positif COVID-19 salah seorang peserta dari Brunei yang turut menghadiri ijtimak tabligh berkenaan.

Pihak media telah cuba menghubungi beberapa peserta ijtimak tabligh dari daerah ini namun tidak berhasil dan terdapat juga peserta mematikan telefon selepas dihubungi. – Utusan Borneo


9 Pengemis Di Lahad Datu Berdepan Hukuman Denda RM10,000

LAHAD DATU: Sembilan wanita palauh boleh dikenakan denda sehingga RM10,000 atas kesalahan tidak mematuhi prosedur operasi standard (SOP) Perintah Kawalan Pergerakan Pemulihan (PKPP) dalam Op Covid-19.

Kesemua wanita daripada komuniti Palauh yang berusia antara 17 hingga 41 tahun ditahan ketika melakukan aktiviti mengemis dengan tidak memakai pelitup muka dan tidak menjaga penjarakan fizikal.

Ketua Polis Daerah Lahad Datu, Asisten Komisioner Rohan Shah Ahmad berkata, dalam operasi pemantauan Op Covid-19 yang dijalankan di dua lokasi pada 12 tengahari itu, 25 kanak-kanak yang merupakan anak kepada sembilan palauh itu turut ditahan.

Beliau berkata, operasi itu dijalankan bagi mengesan individu yang meminta sedekah daripada penggua jalan raya tanpa memakai pelitup muka dan menjaga penjarakan fizikal.

Katanya, operasi tersebut dijalankan di kawasan lampu isyarat berdepan Kedai D.I.Y Bandar Lahad Datu dan di lampu isyarat Bandar Sri Perdan, Lahad Datu.

”Kedua-dua kawasan ini menjadi lokasi utama kegiatan mengemis dalam kalangan suku Palauh,” katanya dalam satu kenyataan, hari ini.

Kes ini disiasat mengikut Seksyen 269 Kanun Keseksaan, sekiranya didapati bersalah boleh dihukum denda atau boleh dipenjara selama enam bulan, atau kedua-duanya sekali.

Kes turut disiasat mengikut Peraturan 17 Peraturan-Peraturan Pencegahan dan Pengawalan Penyakit Berjangkit (Langkah-langkah dalam kawasan tempatan jangkitan) (Kawalan Pergerakan Pemulihan) (No.3) 2021 atas kesalahan tidak memakai pelitup muka dan berkumpul tanpa penjarakan fizikal.

Jika didapati bersalah, individu boleh dikenakan denda RM10,000 atau penjara selama enam bulan, atau kedua-duanya sekali. – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Wakil rakyat kerajaan diingatkan banyak luangkan masa dengan rakyat

KOTA KINABALU, 4 Mac – Ketua Menteri Sabah Datuk Seri Mohd Shafie Apdal mengingatkan wakil rakyat kerajaan untuk banyak meluangkan masa di akar umbi bersama rakyat.

Menurut beliau harapan rakyat kepada kerajaan baharu sama ada di peringkat persekutuan dan negeri begitu tinggi.

Justeru, katanya, Anggota Dewan Undangan Negeri (ADUN) dan Anggota Parlimen kerajaan hari ini jangan mengetepikan tanggungjawab yang diberikan oleh rakyat.

“Luang banyak masa bersama rakyat untuk menyampaikan dasar kerajaan dan tindakan diambil untuk memakmurkan kehidupan rakyat.

Dengar masalah yang mereka kemukakan dan cari pendekatan terbaik untuk mengatasinya,” katanya ketika merasmikan Program Eksekutif Khas ADUN dan Anggota Parlimen Sabah di sini, hari ini.

Program sehari anjuran Jabatan Perkhidmatan Awam dan Institusi Tadbiran Awam Negara (INTAN) itu dihadiri semua ADUN dan Anggota Parlimen kerajaan di negeri ini.

Hadir sama, Ketua Pengarah Perkhidmatan Awam Datuk Seri Borhan Dolah dan Pengarah INTAN Datuk Suriani Ahmad.

Mohd Shafie berkata rakyat kini bijak untuk menilai dan memilih wakil rakyat yang mampu menyampaikan perkhidmatan yang baik untuk mereka.

Dalam pada itu, beliau berkata kerajaan negeri terus menumpukan urus tadbir yang telus dan mengelakkan ketirisan bagi meningkatkan hasil kerajaan negeri.

Beliau berkata ia penting dalam kerajaan negeri mentadbir negeri ini dengan berhadapan kekangan kewangan.

“Sebab itu, amalan rasuah yang menyumbang kepada ketirisan kewangan diatasi bagi mengukuhkan kewangan negeri termasuk di semua jabatan dan agensi kerajaan negeri.

“Ini termasuklah apa yang dilakukan di Jabatan Air Negeri Sabah dengan kerajaan negeri mengambil alih sepenuhnya operasi jabatan itu dan melaksanakan perkhidmatan bekalan air secara telus kepada rakyat,” katanya.

Menurutnya kekangan sentiasa ada tetapi tanpa adanya ketirisan sudah tentu sistem penyampaian perkhidmatan kepada rakyat dapat ditingkatkan.


Ahli Parlimen Sandakan Minta Kerajaan Persekutuan Siapkan Jalan Lintas Libaran

SANDAKAN, 3 Julai – Kerajaan Persekutuan, khususnya Kementerian Kerja Raya diminta menyelesaikan pelaksanaan projek Jalan Lintas Libaran di sini, yang menghubungkan projek Lebuhraya Pan Borneo Sabah dari persimpangan Batu 32 Sandakan ke bulatan Gum-Gum sepanjang 22.5 kilometer.

Anggota Parlimen Sandakan Vivian Wong Shir Yee berkata hanya satu daripada empat segmen dalam projek itu menerusi Pakej 27A Projek Lebuhraya Pan Borneo Sabah telah siap.

“Kualiti jalan raya di Sabah dalam keadaan yang teruk dan boleh membahayakan pengguna berbanding di Semenanjung.

“Oleh itu, kerajaan pusat haruslah memperuntukkan lebih banyak dana untuk melaksanakan projek pembinaan jalan demi menggalakkan pembangunan industri pengangkutan dan pelancongan negeri serta mengelak kemalangan yang disebabkan oleh kerosakan jalan raya,” katanya dalam kenyataan hari ini.

Menurut Wong, Menteri Kerja Raya Baru Bian sebelum ini menjelaskan pelaksanaan baki Pakej 27A itu tertakluk kepada penelitian lanjut dari segi kewangan dan teknikal.

Bagaimanapun, beliau berkata menteri berkenaan memaklumkan kerajaan pusat telah mempertimbangkan permohonan kerajaan negeri Sabah supaya jajaran tersebut dapat dimasukkan sebagai skop tambahan projek Lebuhraya Pan Borneo Sabah.


Tiga sekolah daif di Sabah dibaik pulih tahun ini

PITAS, 14 Mac – Tiga sekolah berstatus daif di negeri ini akan dibaik pulih melibatkan peruntukan berjumlah RM10 juta pada tahun ini, kata Menteri Pelajaran dan Inovasi Sabah Datuk Dr Yusof Yacob.

Katanya sekolah tersebut, masing-masing sebuah di daerah Beluran, Tambunan dan Pitas adalah antara 537 sekolah berstatus daif di negeri ini.

Beliau berkata kerajaan negeri memandang serius masalah sekolah daif itu yang kebanyakannya terletak di kawasan luar bandar.

“Kementerian saya memberi keutamaan mengatasi masalah sekolah daif ini yang tahap infrastruktur bangunan pada kategori kritikal termasuk ada yang dinilai pihak Jabatan Kerja Raya bahawa tidak selamat diduduki,” katanya.

Beliau ditemui pemberita selepas Majlis Permuafakatan Penglibatan Ibu Bapa dan Komuniti di Sekolah Kebangsaan (SK) Bongkol di Pitas, hari ini.

Yusof berkata kementeriannya sentiasa berhubung dengan kerajaan Persekutuan menerusi Kementerian Pendidikan untuk memastikan peruntukan dapat disalurkan kepada Sabah untuk membina sekolah baharu atau membaik pulih bangunan sekolah daif itu.

Katanya kerajaan negeri menyasarkan untuk menyelesaikan masalah sekolah daif di negeri ini dalam tempoh tiga hingga empat tahun akan datang.

Selain masalah sekolah daif, Yusof berkata turut diberi perhatian kementeriannya adalah membina bangunan baharu bagi sembilan sekolah rendah dan menengah yang berstatus “menumpang”.

Beliau berkata sekolah berkenaan berkongsi bangunan dan kebanyakannya dalam keadaan daif yang memerlukan pembinaan bangunan sekolah baharu.

Menurutnya pada tahun ini, pembinaan bangunan baharu salah sebuah sekolah berstatus menumpang membabitkan Sekolah Menengah Kebangsaan Bongkol di Pitas telah diluluskan.

Katanya pembinaan sekolah itu yang pada masa sekarang menumpang di bangunan SK Bongkol dalam proses reka bentuk bangunan dan pelantikan kontraktor akan dimulakan pada tahun ini.

Terdahulu dalam ucapannya, Yusof berkata sebab itu kuasa autonomi diperlukan kerajaan Sabah dalam mengatasi masalah dan melaksanakan fasa pembangunan infrastruktur sekolah di negeri ini khususnya mengatasi isu sekolah daif.

Beliau berkata ketika kerajaan sebelum ini, pelaksanaan pembangunan infrastruktur sekolah di negeri ini tidak diselaras secara baik dengan kerajaan Persekutuan termasuklah dalam membuat keputusan.

“Apa yang Sabah minta tidak diperoleh menyebabkan fasa pembangunan infrastruktur sekolah tidak terbela.

“Biarpun kerajaan Sabah mewujudkan kementerian saya (Kementerian Pelajaran dan Inovasi), autonomi secara keseluruhan diperlukan termasuk melaksanakan pembangunan infrastruktur pendidikan yang sehingga kini belum diperoleh,” kata Yusof.


COVID-19 : Warga Malaysia Meninggal Di London

LONDON: Seorang warga Malaysia yang menetap di London, Husin Long, 75, disahkan meninggal dunia di Hospital Royal Free, jam 5 petang Ahad lalu akibat COVID-19.

Berita itu disahkan oleh anak lelakinya, Mohammad Ali, 28, yang memaklumkan jenazah Allahyarham akan dikebumikan hari ini jam 2 petang di Garden of Peace, London, dengan hanya 10 orang dibenarkan berada di tanah perkuburan.

Allahyarham Husin Long berasal dari Melaka dan pernah berkhidmat di pangkalan tentera laut British sebelum berhijrah ke London.

Mohammad Ali berkata ayahnya menjalani saringan dan disahkan positif COVID-19 sebelum meninggal dunia dalam masa yang singkat.

“Ketika arwah dimasukkan ke hospital dua hari lalu dengan kesukaran bernafas, pasukan perubatan tidak begitu pasti kerana dia mempunyai beberapa masalah kesihatan.

“Paru-parunya tidak berfungsi dan mereka mengesyaki ayah positif COVID-19, cuma tidak begitu pasti,” katanya.

Sementara itu, isteri kepada Allahyarham Husin, Zauyah Embi, 66, berkata suami pada mulanya mengalami simptom seperti demam tetapi selepas mengambil ubat tahan sakit, kesihatannya beransur pulih.

“Beberapa hari selepas itu, tahap kesihatan Husin semakin merosot dan saya minta dia banyakkan minum air.

“Saya lihat mukanya pucat dan dia sukar bernafas, lalu saya minta anak lelaki (Ali) menghubungi ambulans dan Allahyarham dibawa segera ke hospital,” katanya yang turut dikenali dengan nama Joyah oleh masyarakat Malaysia di London.

Zauyah berkata, keesokan harinya dia berhasrat melawat suami, namun pihak hospital menasihati supaya tidak berbuat demikian kerana risiko dijangkiti.

Husin dan Zauyah yang bekerja sebagai chef di The Dorchester Hotel, adalah antara ahli Kelab Melayu London yang diasaskan pada era 60an untuk pelaut, pelajar dan pengembara.

Allahyarham meninggalkan seorang balu, empat anak dan beberapa cucu.


Jangan Lambat Serah Bantuan Makanan – Hajiji

KOTA KINABALU : Ketua Menteri Sabah, Datuk Seri Hajiji Mohd Noor memberi amaran keras kepada petugas di semua daerah di seluruh negeri supaya segera menyampaikan bantuan makanan kepada penduduk yang terkesan akibat wabak koronavirus (Covid-19).

Beliau telah mengarahkan setiausaha negeri untuk memantau proses pengagihan dengan teliti bagi memastikan bakul makanan kerajaan negeri sampai kepada semua penerima tepat pada waktunya.

“Saya akan dapatkan perkembangan secara berkala untuk memastikan ia dilakukan,” katanya pada mesyuarat Jawatankuasa Khas Keselamatan Negeri di sini hari ini.

Mesyuarat khas itu diadakan bagi membincangkan keadaan semasa Covid-19 di Sabah dan usaha untuk membendung penularan wabak itu serta strategi dan cabaran yang dihadapi.

Pengarah Jabatan Kesihatan Negeri Sabah (JKNS) Datuk Dr Christina Rundi dan Setiausaha Kerajaan Negeri, Datuk Seri Safar Untong yang hadir pada mesyuarat itu turut menyampaikan taklimat bagi memberi gambaran keseluruhan keadaan semasa Covid-19 di Sabah.

Dalam pada itu, Hajiji turut memuji semua agensi keselamatan yang berjaya mengawal keselamatan di sempadan negeri tetapi dalam masa sama mengingatkan mereka bahawa langkah itu perlu diperketatkan lagi melalui Pasukan Petugas Op Benteng bagi memastikan tiada pencerobohan warga asing.

“Pasukan keselamatan harus bersama memastikan semua kapal bukan konvensional dari Indonesia dan Filipina yang masuk ke perairan Malaysia,” katanya.

Beliau berkata, ia adalah sebagai penghormatan kepada semua barisan hadapan atas pengorbanan mereka di mana keseluruhannya telah menguruskan wabak ini dengan baik dan mahu kerjasama ini berterusan antara pihak berkuasa negeri dan Persekutuan untuk menangani keadaan Covid-19 di Sabah.

Mengulas berhubung, Perintah Kawalan Pergerakan Bersyarat (PKPB) dan Perintah Kawalan Pergerakan Diperketatkan (PKPD) di Sabah, Hajiji berkata, setakat ini 22 lokaliti di seluruh negeri telah ditempatkan di bawah PKPD bagaimanapun ia tidak dapat dielakkan dan kerajaan negeri memahami nasib banyak pihak dalam sektor perniagaan yang mengalami kerugian.

“Kami akan lihat situasi ini untuk ringankan Perintah Kawalan Pergerakan supaya perniagaan dapat dibuka semula,” katanya.- SINAR

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Polis Tembak Kereta Dipandu Warga Asing Di Menggatal

KOTA KINABALU: Lelaki warga asing yang bertindak agresif termasuk hampir merempuh anggota polis ketika cuba melarikan diri berjaya ditahan di Manggatal, di sini, hari ini.

Dalam kejadian kira-kira 2 petang, polis terpaksa melepaskan dua tembakan ke arah tayar Perodua Myvi dipandu suspek berusia 20-an terbabit.

Pemangku Ketua Polis Daerah Kota Kinabalu Superintendan George Abd Rakman berkata, pihaknya menjalankan operasi ‘Op Tapis’ selepas mengesyaki terdapat kegiatan pengedaran dan penyalahgunaan dadah di kawasan berkenaan.

Katanya, ketika cuba ditahan untuk pemeriksaan, suspek enggan memberi kerjasama dan bertindak agresif dengan merempuh kenderaan pasukan polis beberapa kali.

“Suspek turut cuba melanggar anggota polis dari arah hadapan, namun sempat dielakkan sebelum dua das tembakan dilepaskan ke tayar hadapan kiri dan kanan kereta suspek bagi mempertahankan diri.

“Lelaki itu berjaya melarikan diri, namun kenderaannya hanya mampu bergerak sejauh 120 meter daripada tempat kejadian sebelum ditahan,” katanya ketika dihubungi, di sini.

Katanya, pemeriksaan lanjut membawa kepada penemuan dua paket plastik lutsinar berisi ketulan hablur kristal disyaki syabu dengan berat kasar keseluruhan sebanyak 100 gram.

“Kes disiasat mengikut Seksyen 39B Akta Dadah Berbahaya 1952,” katanya.

Kejadian berkenaan sempat dirakam oleh orang awam yang berada di lokasi kejadian sebelum tular di laman sosial.

Kejadian itu turut menerima pelbagai komen daripada netizen termasuk memuji tindakan dan kecekapan polis sehingga dapat memberkas suspek. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Korban di Palu terus meningkat

PALU (INDONESIA) : Jumlah kematian akibat tsunami dan gempa bumi meningkat kepada 832 semalam dan dijangka terus meningkat, menyebabkan pihak berkuasa terpaksa mengumumkan pengebumian besar-besaran bagi membendung wabak penyakit.

Amaran turut diberikan bahawa jumlah kematian sebenar boleh mencecah angka ribu manakala orang ramai mengerumuni rumah mayat sementara untuk mencari ahli keluarga yang hilang dan pada sama, pihak berkuasa masih meneruskan kerja mengesan mangsa lain.

“Jumlah kematian akan terus meningkat,” kata jurucakap agensi bencana alam nasional, Sutopo Purwo Nugroho.

“Hari ini kami akan memulakan kerja-kerja mengebumikan mayat mangsa untuk mengelakkan penularan penyakit berjangkit,” katanya.

Penyelamat di Sulawesi terpaksa bertungkus lumus dalam keadaan serba kekurangan untuk mengeluarkan mangsa yang terperangkap di bawah runtuhan, dengan sehingga 60 orang dikhuatiri berada di bawah sebuah hotel di sini.

Mereka juga memberitahu terdengar bunyi suara orang dan tangisan kanak-kanak dari bawah runtuhan.

Dalam satu kenyataan di Twitter, Sutopo turut memberi amaran kepada penduduk untuk tidak mempercayai amaran palsu mengenai beberapa lagi tsunami serta gempa bumi yang tersebar di media sosial.

Bencana alam yang dahsyat di Palu itu menyebabkan penduduk berada dalam keadaan terdesak dan kelaparan, lalu terpaksa memecah masuk kedai untuk mendapatkan bekalan asas seperti makanan, air serta minyak.

Memahami keadaan yang begitu runcing, kerajaan berjanji akan membayar semula ganti rugi kepada peniaga dan memohon maaf kerana tidak dapat berbuat apa-apa untuk mencegah.

“Sila senaraikan semua barang yang diambil dan jumlahnya. Kami akan bayar semula ganti rugi itu,” kata Menteri Keselamatan, Wiranto.


Bayaran KWSP i-Citra Bagi Bulan Kedua Akan Dibuat Bermula 1 September

KUALA LUMPUR: Pengeluaran Kumpulan Wang Simpanan Pekerja (KWSP) i-Citra diperkenalkan untuk memberi kemudahan kewangan tambahan kepada orang ramai yang terkesan akibat Perintah Kawalan Pergerakan 3.0 (PKP3.0) bagi memenuhi keperluan asas untuk kelangsungan hidup mereka.

Skim pengeluaran i-Citra ini lebih mudah berbanding skim pengeluaran i-Lestari dan i-Sinar yang lalu.

Malah, bayaran bagi permohonan yang dibuat pada bulan Julai lalu telah mula dibayar bermula bulan Ogos 2021.

Bagaimanapun untuk bayaran bulan kedua (September), Kumpulan Wang Simpanan Pekerja (KWSP) mengumumkan bayaran akan dibuat bermula seawal 1 September 2021 ini.

Menerusi perkongsian di media sosial rasminya, pengkreditan amaun ke akaun bank ahli adalah dalam tempoh satu hingga tiga hari bekerja dan bergantung kepada prosedur bank.

Ahli juga boleh mendapatkan status bayaran terkini melalui i-Akaun (Ahli) dan hubungi talian 03-8922 4848 sekiranya mempunyai sebarang pertanyaan berkaitan i-Sinar.

Namun, bagi korang yang masih belum memohon, boleh mengemukakan permohonan i-Citra yang dibuka sehingga 30 September 2021 secara dalam talian melalui portal icitra.kwsp.gov.my.

Permohonan pengeluaran i-Citra dibuka bermula pada 12 Julai 2021.

Terdahulu, Skim pengeluaran KWSP i-Citra diperkenalkan selaras dengan pengumuman Pakej Perlindungan Rakyat dan Pemulihan Ekonomi (PEMULIH) oleh Perdana Menteri ketika itu, Tan Sri Muhyiddin Yassin pada 28 Jun lalu.

Ia adalah inisiatif jangka pendek bagi membantu pencarum yang terkesan dengan cabaran ekonomi akibat pandemik Covid-19 dan mengimbangi keperluan masa kini serta masa depan ahli.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Menurun, 4,782 Kes Baharu Covid-19 Hari Ini

PUTRAJAYA: Jumlah kes baharu Covid-19 menurun ke bawah 5,000 kes dengan 4,782 kes dilaporkan hari ini berbanding 5,666 kes direkodkan semalam.

Ketua Pengarah Kesihatan, Tan Sri Dr Noor Hisham Abdullah berkata, data terbaharu itu menjadikan jumlah kumulatif kes di Malaysia ialah 2,436,498 kes setakat ini.

Katanya, maklumat terperinci akan dimuatnaik ke laman COVIDNOW di https://covidnow.moh.gov.my dan data kes akan dikemas kini setiap hari selepas tengah malam.

Sehingga 25 Oktober 2021: Jumlah kes COVID-19 yang dilaporkan adalah 4,782 kes (2,436,498 kes).Maklumat terperinci akan dimuatnaik ke laman COVIDNOW: https://t.co/aIQttvCbIPData setiap hari bagi laman COVIDNOW adalah dikemaskini sekaligus selepas tengah malam.


Facebook, WhatsApp & Instagram Alami Gangguan Hampir 7 Jam

LONDON: Perkhidmatan media sosial Facebook, WhatsApp dan Instagram beransur pulih selepas mengalami gangguan selama hampir tujuh jam.

BBC melaporkan, ketiga-tiga perkhidmatan yang dimiliki Facebook itu tidak dapat diakses melalui web atau pada aplikasi telefon pintar.

Downdetector, yang mengesan perkara itu, mencata puluhan ribu laporan gangguan untuk ketiga-tiga paltform berkenaan di seluruh dunia.

Kali terakhir Facebook mengalami gangguan adalah pada 2019.

Ketika itu, Facebook dan aplikasinya yang lain tidak dapat diakses di seluruh dunia selama lebih 14 jam.


Datuk nikahi gadis 18 tahun

JAKARTA: Pernikahan seorang datuk berusia 75 tahun di Sulawesi Selatan baru-baru ini menjadi tular di media sosial di Indonesia selepas dia menikahi seorang gadis perawan berusia 18 tahun.

Datuk itu yang dikenali sebagai Saing dilaporkan bernikah dengan Tika dalam satu majlis di Dusun Coddong, Desa Bontokatute, Kabupaten Sinjai, Sulawesi Selatan pada Rabu lalu.

Liputan6 melaporkan, keluarga Tika menerima lamaran Saing selepas warga emas itu memberikan mahar sebuah kebun cengkih yang luas.

Tika juga mengaku dia menerima lamaran Saing yang juga jirannya kerana merasakan lelaki berkenaan sudah bersedia memberinya nafkah.

“Alasan saya menerima Saing kerana dia mampu menanggung hidup saya,” katanya.

Sementara itu, seorang pegawai tempatan, Fatma berkata, penikahan pasangan berkenaan tidak berdaftar dan ia dianggap tidak sah mengikut undang-undang. – Agensi


1,683 Kes Baharu Covid-19, 3 Kematian Hari Ini

KUALA LUMPUR: Kes baharu positif Covid-19 di negara ini merekodkan 1,683 kes dalam tempoh 24 jam lalu, kata Ketua Pengarah Kesihatan Tan Sri Dr Noor Hisham Abdullah.

Beliau berkata, perkembangan terbaharu itu menjadikan kes terkumpul positif Covid-19 di Malaysia berjumlah 313,460 kes dengan kes aktif sebanyak 20,333 kes.

Katanya, daripada jumlah kes baharu dilaporkan hari ini, 10 adalah kes import yang mendapat jangkitan dari luar negara, manakala 1,673 kes membabitkan penularan dalam negara.

“Kes sembuh harian pula mencatat 2,506 kes, menjadikan jumlah keseluruhan pesakit yang sembuh setakat hari ini sebanyak 291,958 kes,” katanya dalam kenyataan media mengenai perkembangan Covid-19, hari ini.

Dalam pada itu, Dr Noor Hisham berkata, sebanyak 174 kes dirawat di Unit Rawatan Rapi (ICU) dengan 81 daripadanya memerlukan alat bantuan pernafasan.

Beliau berkata, tiga kematian dilaporkan hari ini menjadikan jumlah kes kematian keseluruhan dalam negara akibat pandemik itu membabitkan 1,169 kes.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


5 Temasuk Dua PATI Ditahan Sedang Mengebom Ikan

KOTA KINABALU: Agensi Penguatkusaan Maritim Malaysia (Maritim Malaysia) menahan sebuah bot pam bersama lima lelaki yang dipercayai melakukan aktiviti menangkap ikan menggunakan bom semalam.

Pengarah Maritim Malaysia Sabah, Laksamana Muda (M) Kamaruszaman Abu Hassan berkata, bot pam berwarna oren yang kelihatan mencurigakan itu ditahan oleh bot peronda Zon Maritim Kota Kinabalu ketika menjalankan rondaan di sekitar pantai Sutera Harbour pada 9.55 pagi semalam.

“Semasa pihak maritim menghampiri bot nelayan tersebut, kelihatan dua orang lelaki sedang melakukan selaman menarik pukat yang berada di dalam air berhampiran bot.

“Setelah bot diperiksa didapati lima orang awak-awak termasuk tekong berada di atas bot berkenaan,” katanya menerusi satu kenyataan hari ini.

Kamaruszaman berkata, tiga daripada mereka adalah warga tempatan manakala dua orang lagi status tidak dapat ditentukan.

Beliau berkata, lima lelaki berkenaan yang berada dalam lingkungan 14 hingga 54 tahun tidak mempunyai nama yang sama seperti dalam lesen bot dan mendapati lesen perikanan bot tersebut juga telah tamat tempoh.

Menurutnya, bot dan lima lelaki itu kemudian dibawa ke jeti Maritim Sepanggar untuk diserahkan kepada pegawai penyiasat.

Katanya, kes itu disiasat mengikut Akta Imigresen 1959/63, Akta Perikanan 1985 dan juga kesalahan di bawah Enakmen Jabatan Pelabuhan dan Dermaga 2002.

Sementara itu, Kapten Maritim Asmarawati Binti Mohd Tujeri berkata, pihaknya giat melaksanakan operasi khas bersempena pelancaran Operasi Naga Timur yang dilaksanakan oleh pihak Maritim Malaysia pada 1 Ogos 2019.

Mengulas lanjut, beliau berkata pihaknya akan sentiasa melakukan risikan dan pemantauan sebarang aktiviti mengebom ikan dan pencerobohan nelayan asing yang mengaut hasil laut negara.

Jelas beliau, pihak Maritim Malaysia tidak akan berkompromi dengan mana-mana pihak atau individu yang mendalangi aktiviti pengeboman ikan dan pencerobohan bot nelayan asing di perairan negara.

“Selain itu, mana-mana bot bot nelayan tempatan yang melanggar undang-undnag maritim juga akan diambil tindakan.

“Pihak Maritim Malaysia Sabah mohon berkerjasama daripada komuniti maritim untuk menyalurkan sebarang maklumat dan aduan jenayah di laut ke talian 088-270185 Pusat Operasi Maritim Negeri Sabah,“ katanya.


Sabah Dilayan Lebih Buruk Bawah Bajet PN, Kata Guan Eng

KUALA LUMPUR: Setiausaha Agung DAP Lim Guan Eng mendakwa, Sabah dilayan dengan lebih buruk bawah Perikatan Nasional (PN) dan Barisan Nasional (BN).

Katanya, negeri itu hanya menerima 6.9% daripada perbelanjaan pembangunan dalam Bajet 2022, berbanding 9.3% bawah Pakatan Harapan (PH).

Dalam ucapannya pada konvensyen DAP Sabah di Sandakan, Lim mempersoalkan berapa banyak Bumiputera Sabah yang miskin akan dapat daripada wang yang diperuntukkan untuk pembangunan Bumiputera dalam bajet persekutuan, berbanding Bumiputera di Semenanjung.

“Bajet 2022 akan memperuntukkan RM11.4 bilion khas untuk pembangunan Bumiputera, tetapi berapa banyak jumlah itu akan disalurkan kepada Sabah?

“Sehingga kini, kerajaan persekutuan enggan mendedahkan angka-angka ini, terutamanya jurang pendapatan antara Bumiputera di Sabah dan Semenanjung,” katanya.

Tambahnya, walaupun PN dan BN memenangi pilihan raya negeri, Sabah dilayan dengan lebih buruk bawah bajet tahunan.

Walaupun perbelanjaan pembangunan meningkat kepada RM75.6 bilion, Sabah masih menerima peruntukan sama sebanyak RM5.2 bilion.

Katanya lagi, “sentimen perkauman dan ekstremis” yang dijadikan latar belakang dalam peruntukan bajet tidak membantu Sabah, yang kekal menjadi antara negeri termiskin di Malaysia.

Lim menegaskan, walaupun DAP tidak membantah peruntukan RM11.4 bilion bagi Bumiputera dalam bajet, lebih banyak harus diperuntukkan bagi masyarakat bukan Bumiputera, setimpal dengan 30% populasi mereka di negara ini.

“Atas sebab ini, Sabah mesti melindungi dan memelihara keharmonian dan warisannya yang unik.

“DAP akan bersama-sama semua parti menentang sebarang cubaan untuk mengganggu hak asasi kebebasan beragama di negara ini,” katanya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Penduduk Penampang Tidak Boleh Lagi Berbelanja Di Kota Kinabalu

Penampang: Penduduk yang tinggal di Daerah Penampang kini tidak boleh lagi berbelanja barang keperluan di Daerah Kota Kinabalu melainkan urusan mendesak, menurut Ketua Polis Penampang DSP Mohd Haris Ibrahim.

Keputusan itu diambil berikutan penguatkuasaan yang lebih ketat  dalam Perintah Kawalan Pergerakan (PKP) Fasa 3 bagi membendung penularan Covid-19.

Setakat ini, 12 Kes Positif Covid-19 telah direkodkan di Daerah Penampang.

Ketika membuat pemeriksaan sepanjang Jalan Penampang di sini, Ahad, Haris mendapati terdapat pengguna jalan raya yang ingin membeli barang keperluan makanan di Lido yang terletak dalam kawasan Daerah Kota Kinabalu.

“Kami mengarahkan mereka untuk berpatah balik dan membeli barang keperluan di kawasan Penampang, kami tidak membenarkan penduduk untuk melintasi sempadan daerah hanya untuk membeli barang keperluan di Kota Kinabalu” katanya.

Larangan tersebut turut terpakai kepada penduduk yang tinggal di kawasan Lido.

“Kami juga tidak membenarkan mereka (penduduk Lido) membeli barang keperluan di Penampang. Terdapat pasaraya dan kedai serbaneka yang mencukupi disana”

“Tidak perlu melintasi sempadan Penampang-Kota Kinabalu semata-mata untuk membeli barang keperluan. Mereka yang didapati melakukan perkara itu akan diarahkan berpatah balik dan berbelanja di kawasan masing-masing” katanya.

Sehingga Ahad, Polis Penampang telah membuka 30 kertas siasatan melibatkan 54 tangkapan berkaitan pelanggaran Perintah Kawalan Pergerakan.